ועדת הכלכלה, כנסת 18, פרוטוקול מספר 702, 2011-12-26 16:00

כרמל שאמה-הכהן: אחר צהרים טובים.

כרמל שאמה-הכהן: אני פותח את ישיבת ועדת הכלכלה.

כרמל שאמה-הכהן: על סדר היום תקנות המועצה לענף הלול (כללים בדבר מכסות לייצור ביצי מאכל לשיווק בשנת 2012), התשע"ב-2011.

כרמל שאמה-הכהן: משרד החקלאות.

יוסי ישי: תודה ליושב ראש הוועדה על קיום הישיבה.

יוסי ישי: חשוב מאוד לסיים את הדיון ואת אישור התקנות לפני סוף השנה.

יוסי ישי: מדובר בתקנות שמסדירות את מכסות הייצור לענף ההטלה לשנת 2012.

יוסי ישי: ענף ההטלה מרוכז בידי כ-3,000 משקים, רובם משפחתיים, כאשר מעל ל-65 אחוזים מהם ביישובי הצפון והנושא הזה מהווה עוגן פרנסה מרכזי.

יוסי ישי: הענף הוא אחד משני ענפים שמאורגנים במכסות במחיר מטרה.

יוסי ישי: התקנות נועדו לקבוע את המכסה הכוללת, כ-1.9 מיליארד ביצים.

יוסי ישי: המכסות האישיות למגדלים הקיימים מבוססות על מכסתם בשנת 2011.

יוסי ישי: מדובר בתקנות גם על הקצאת מכסות נוספות למגדלים חדשים בסדר גודל של כ-16 מיליון ביצים ועוד מכסה של כמאה אלף ביצים למוסד שיקומי, לאנשים עם מוגבלויות.

יוסי ישי: בנוסף בתקנות, כדי לסייע בידי המגדלים לעמוד בדרישות של רישיון עסק והתאמת הממשק לדרישות הסביבה, בריאות הציבור, צער בעלי חיים וכל מה שקשור בזה, ניתנות כאן תוספות למי שיתאים את הלולים שלהם או שהוא בדרך להתאמת הלולים לדרישות האלה.

יוסי ישי: זה ניתן בדרך של תוספות שונות ובהן תוספת של מאה אלף ביצים למי שמעביר את הלול שלו ומתאים אותו לדרישות.

יוסי ישי: בנוסף יש כאן תוספת מכסה של 25 אלף ביצים למי שנותן קרקע שיש לו בה זכויות לטובת הכלל לצורך הגדרת אתר לקיום לול במתכונת החדשה.

יוסי ישי: בסופו של דבר יש איזושהי תוספת פלט שבאה להגדיל את מכסות הייצור בהתאם לתוספת לכל המגדלים בשל הגידול בביקוש לעומת ההיצע הנוכחי.

יוסי ישי: כמו שאמרתי בתחילת דבריי, הדברים נועדו להסדיר את המכסות לשנת 2012.

יוסי ישי: חשוב מאוד שהוועדה תאשר אותם לפני סוף השנה כדי להמשיך את התכנון בענף שהוא חשוב מאוד להמשך קיומו לשנת 2012.

יוסי ישי: תודה.

יעקב כהן: אדוני יושב ראש הוועדה.

יעקב כהן: אנחנו הגענו למצב שהרפורמה שהיא כל כך חיונית להמשך קיום ענף ההטלה אינה יכולה להתקיים בתנאים האלה משום שכאשר דיברו אתנו על הרפורמה, דיברו אתנו על שטח מחייה של מרובעים למטילה עם סיוע במענקי השקעות ברמה של חמישים אחוזים בצפון הארץ ועשרים אחוזים מענק במרכז הארץ.

יעקב כהן: היום שרת החקלאות הולכת להתקין תקנות בשטח מחייה של מרובע למטילה, דבר שיפגע מאוד מאוד בפרנסה שלנו.

יעקב כהן: הנחתי בפני כל החברים היושבים כאן תחשיב של התאחדות חקלאי ישראל, תחשיב כלכלי כאשר מי שעורכת את התחשיב הזה מקובלת בדרך כלל על משרד האוצר ועל משרד החקלאות והיא נחשבת לשם דבר בתחום החקלאות.

יעקב כהן: התחשיב הזה מראה בפשטות מאוד שאם נבנה לול של 6,000 מטילות לשני מגדלים שיש להם גם סובסידיה בערך של 32 אלף שקלים בשנה, היתרה לכל משפחה בשנים האלה תהיה 32 אלף שקלים לשנה.

יעקב כהן: זה דבר אבסורדי, למרות שחוק הגליל יש לו רק עוד שש שנים.

יעקב כהן: אם ניקח שלושה מגדלים במרכז הארץ שיעשו לול של 6,000 מטילות, הם יישארו עם 7,000 שקלים בשנה שזה אומר 600 שקלים בחודש.

יעקב כהן: מי ילך להשקיע מיליון שקלים בשביל הסכום הזה?

יעקב כהן: אנחנו ביקשנו משרת החקלאות וממנכ"ל משרד החקלאות לעצור ולעשות חושבים.

יעקב כהן: אנחנו לא יכולים להיכנס לתהליך הזה.

יעקב כהן: אני התומך הכי נלהב ברפורמה .

כרמל שאמה-הכהן: למה אתה מדבר אתי על הרפורמה?

יעקב כהן: אני אסביר למה.

יעקב כהן: אנחנו הגענו לסיכום עם משרד החקלאות, עם שרת החקלאות, שמה שהמגדלים ימליצו בפניה, היא לא תתנגד.

יעקב כהן: גם ארגון מגדלי העופות וגם המועצה לענף הלול המליצו לה למשוך את כל הסעיפים הנוגעים לרפורמה עד שנשפר את התנאים.

יעקב כהן: אני מבקש שכל הסעיפים שנוגעים לרפורמה יוצאו משם.

יעקב כהן: ביקשנו מהם עוד שני דברים קטנים: לאפשר למי שמארח אצלו גידול משותף ורוצה לעבור לגידול משותף, שזה יתקיים ויש איזו כמות קטנה של מגדלים חדשים שקיבלו בעשר השנים מכסות שיש עליהן כל מיני מגבלות, ואלה שישה-שבעה מגדלים, להסיר אותן.

יעקב כהן: אני מבקש שבמסגרת הזאת משרד החקלאות יסכים שנוציא את כל מה שנוגע לרפורמה עד שנסכם תנאים יותר נורמאליים ואז נבוא ונאשר את הסעיפים האלה.

יעקב כהן: תודה אדוני היושב ראש.

לאה יוגב: שמי לאה יוגב ואני נציגת המגדלים בדירקטוריון מועצת הלול.

לאה יוגב: דירקטוריון מועצת הלול החליט ברוב קולות מוחץ על הוצאת כל סעיפי הרפורמה מהתקנות לשנת 2012.

לאה יוגב: מה שאנחנו רואים כאן זה שלמרות החלטת הדירקטוריון מוגשים כאן סעיפי הרפורמה כרוכים בתוך התקנות.

לאה יוגב: אני חושבת שמן הראוי לכבד החלטה של דירקטוריון שהתקבלה בצורה דמוקרטית על פי מינהל תקין ועל פי חוק מועצת הלול.

לאה יוגב: הסעיפים האלה, במידה שחלילה הם יוצאו לפועל, מחר בבוקר אנחנו נקום לבוקר חדש בו 3,000 משפחות יפרשו ממקור הפרנסה שלהן והשאר יסופר בתולדות מדינת ישראל ושמירה על גבולות מדינת ישראל.

יוסי אדוני: אני רוצה להוסיף עוד כמה דברים לחזק את דבריהם של יעקב ולאה.

יוסי אדוני: בכותרת של תקנות המועצה, בכללים לשנת 2012, כתוב לאחר התייעצות עם המועצה.

יוסי אדוני: אני יודע שלא חייבים לקבל את המלצות המועצה, אבל כאשר המועצה מבצעת התייעצות זה אומר כל נציגי המגדלים, בודקים את החומר, מכירים את השטח, מכירים את ההשלכות, עבדו על זה שבועות שלמים אם לא חודשים ובהליך דמוקרטי הדיון על כל התקנות עבר בקרן ביצים עם נציגי כל מגדלי ענף הלול ואחר כך הועבר לדיון במליאת מועצת הלול.

יוסי אדוני: מה שמועצת הלול החליטה, לאחר התייעצות, זה להמליץ למשרד החקלאות להוציא את כל הסעיפים שנוגעים לרפורמה ושנית, להוסיף לתקנות את תוספת ראשונה, תקנה 5(א)(1) ו-5(ב)(1).

יוסי אדוני: אלה תקנות שהיו בשנים האחרונות – 2009, 2010 ו-2011 – בדבר חיזוק יישובי הגדר על סמך שתי החלטות ממשלה שהתוקף של התקנה הזאת מסתיים ב-31 דצמבר 2011.

יוסי אדוני: ארבעת הישובים המדוברים, רוב האנשים לא מימשו את המכסות האלה ולא מסיבה שתלויה בהם אלא מסיבה בירוקראטית שקשורה לתב"אות או דברים כאלה ואחרים.

יוסי אדוני: מועצת הלול המליצה למשרד החקלאות, לאחר התייעצות, להכניס בכללים של 2012 את סעיף 5(א)(1) ו-5(ב)(1), כאשר מדובר בתוספת לאביבים, זרעית, מרגליות ונטועה.

יוסי אדוני: זאת הבקשה שלנו וההמלצה שלנו למשרד החקלאות שלצערנו התוספת הזאת לא הוכנה כמו שהם לא גרעו את הסעיפים שנוגעים לרפורמה.

גלעד וקסלמן: אני מטעם שלמה סוויסה.

גלעד וקסלמן: רציתי להעלות נושא שעלה בפעם הקודמת ורק אזכיר אותו, הנושא של לולי גידול משותף.

גלעד וקסלמן: בפעם שעברה סוכם שיהיה צילום תמונת מצב כאשר נקבעה מכסה שאז עמדה על בערך 700-800 למגדלים שעובדים במסגרת גידול משותף והמצב הזה היה אמור להישמר ולראות מה קורה מכאן ולהבא.

גלעד וקסלמן: הבעיה העיקרית בה נתקלנו היא שאם לפי צילום תמונת מצב בשנת 2011 או 2010 בפעם הקודמת היו איקס לולים משותפים, ניצלו את התקופה הזאת כדי להוסיף לולים משותפים בניגוד למה שדובר כאן.

גלעד וקסלמן: כלומר, התוצאה היא שקבעו מאגר קבוע של מגדלים אבל מצד שני הגדילו את מספר הלולים המשותפים שאמרו שהרי לא ייתנו יותר לולי גידול משותף.

גלעד וקסלמן: זה יצר מצב בלתי אפשרי כי מצד אחד שמרו את הגג של כמות המגדלים שיכולים לעבוד ומצד שני אפשרו להוסיף לולים משותפים ולהגדיל את הקיבולת של הלולים המשותפים.

גלעד וקסלמן: הפנייה כאן היא לעצור את זה אחת ולתמיד.

גלעד וקסלמן: מי שניצל את המצב הזה, זה לא תקין וצריך לעצור את זה ולהקפיא את זה.

גלעד וקסלמן: אין לזה התייחסות ולפי דעתי זאת נקודה שאני מניח שמשרד החקלאות לא נתן את דעתו עליה כי אני לא יודע איך הוא אישר את ביצוע הדברים האלה, אבל זה דבר שלא היה צריך להיות מאושר.

גלעד וקסלמן: אז אנחנו הסכמנו למעשה לפשרה הזאת, כלומר, לשמור על המצב הקיים אבל לא הסכמנו שיתחילו להוסיף כל שנה עוד לולים בגידול משותף ואז בסוף יהיו יותר אנשים מתחרים, דבר שהוא לא הגיוני.

גלעד וקסלמן: או שפותחים את הכול, גם את מספר המגדלים ולזה מעולם לא התנגדנו.

יצחק וקנין: אני רוצה להבין מה אתה אומר.

יצחק וקנין: אתה אומר שאם היו לנו 700 אנשים שגידלו בלולים המשותפים, אנחנו היום במצב של מעל 700?

גלעד וקסלמן: לא.

יצחק וקנין: בתוך ה-700 יצאו חלק והלכו למגדל אחר?

גלעד וקסלמן: לא.

גלעד וקסלמן: היו 700 בעשרה לולי גידול משותף.

גלעד וקסלמן: אם תיקח היום, יש כבר 13.

גלעד וקסלמן: ניצלו את המצב הזה למרות שאמרו שלא מתירים יותר הקמת לולים גידול משותף.

יצחק וקנין: מה זה 13?

גלעד וקסלמן: 13 לולים בגידול משותף.

יצחק וקנין: כמה היו לפני כן?

גלעד וקסלמן: נגיד עשרה.

גלעד וקסלמן: אני יכול לבדוק את הנתון המדויק.

יצחק וקנין: הם לקחו מתוך המאגר הקיים?

גלעד וקסלמן: נכון.

יצחק וקנין: אבל קבענו שאי אפשר.

גלעד וקסלמן: נכון, אבל נתנו בכל זאת להקים עוד לולי גידול משותף.

יצחק וקנין: יוסי, יש מצב כזה?

גלעד וקסלמן: אני יכול לתת דוגמאות.

יצחק וקנין: אני הרי חי יום-יום את המטריה הזאת.

יצחק וקנין: יוסי, האם יכול להיות מצב שמגדלים שגידלו למשל אצל סוויסה עברו לקובי טוויטו?

יצחק וקנין: אני בכוונה אומר את השמות של המגדלים המשותפים.

יצחק וקנין: יש מצב כזה?

יצחק וקנין: היה ניוד?

יצחק וקנין: אנחנו קבענו שיהיה מועדון סגור.

יוסי ישי: מולי, תענה בבקשה.

שמואל לויט: המועדון היה ונשאר אותו מועדון סגור.

שמואל לויט: יש רשימה של אנשים שב-31 בדצמבר 2010 היו בגידול משותף והם נשארו.

דוד אזולאי: לא התווספו אליהם עוד?

יצחק וקנין: לא.

יצחק וקנין: זה ודאי.

יצחק וקנין: זה בלתי אפשרי.

יצחק וקנין: זה מחסום.

קריאה: עברו מלולים קיימים ללולים חדשים.

קריאה: אם אתה רוצה שמות, תקבל אותם.

שמואל לויט: לנו אין סמכויות בתחום תכנון ובנייה.

שמואל לויט: אותו מספר מגדלים שהיו בגידול משותף ב-31 בדצמבר 2010.

יצחק וקנין: אני רוצה לחדד את השאלה.

יצחק וקנין: אני פתאום החלטתי לבנות לול גדול במושב יערה ולקחתי אלי.

גלעד וקסלמן: נכון, והדבר הזה היה בניגוד למוסכם.

גלעד וקסלמן: זה כאילו מרוקן את כל הסיכום מתוכן.

גלעד וקסלמן: אם מישהו שיש לו לול הכפיל את הקיבולת שלו, בנה עוד לול, התוצאה היא ---

עמיר פרץ: אבל מאיפה הוא לקח את המכסה?

גלעד וקסלמן: זה לא משנה.

יצחק וקנין: מתוך המאגר הקיים.

גלעד וקסלמן: בפעם שעברה הגענו להסכם.

גלעד וקסלמן: יש איקס לולי גידול משותף שקיימים וממשיכים להתקיים.

כרמל שאמה-הכהן: כשנגיע לסעיף הספציפי, תעיר.

כרמל שאמה-הכהן: זה משהו נקודתי ואנחנו רוצים להתקדם בתקנות.

יוסי אדוני: אני רוצה לחדד את הדברים כי אמרתי אותם ממש בקצרה.

יוסי אדוני: אני נציג מגדלים ואני יכול לדבר בשם רוב נציגי מגדלי ההטלה וגם בשם ארגון מגדלי העופות.

יוסי אדוני: אנחנו בעד הרפורמה, אנחנו בעד התייעלות הענף ואנחנו גם דוחפים לזה אלא שאנחנו יודעים שבתנאים הקיימים אנחנו לא יכולים לעשות.

יוסי אדוני: אני רוצה לומר לגבי כל התחשיבים והבדיקות שעשינו.

כרמל שאמה-הכהן: נגענו בזה.

כרמל שאמה-הכהן: הבנו.

כרמל שאמה-הכהן: הבנו שהרפורמה לא כדאית.

יצחק וקנין: אני רוצה להעיר הערה ודווקא בעקבות מה שאמר גלעד וקסלמן.

יצחק וקנין: המציאות היא יותר חזקה מכל דבר.

יצחק וקנין: יכול להיות שאני יצחק וקנין היום בונה לול גדול, הולך ועושה הכול חוקית, פועל אצל רשויות התכנון ובונה לול.

יצחק וקנין: בעצם זאת רפורמה, זה חלק מהרפורמה.

יצחק וקנין: אני שואל במציאות הקיימת.

יצחק וקנין: אחד מהמושבים - אני חושב שזה מושב נטועה ואני בטוח שאני לא טועה - הוא בין הראשונים שהלך לכיוון הרפורמה ואפילו יכול להיות שהוא בתהליך ביצוע של הרפורמה.

יצחק וקנין: אני לא יודע בדיוק באיזה מצב אתם נמצאים.

יצחק וקנין: השאלה מה זה מפריע לך שהוא ילך לעשות את המהלך.

גלעד וקסלמן: לא מפריע.

יצחק וקנין: אני מדבר עם אדוני.

יצחק וקנין: אם עמוס רוצה לעשות את הרפורמה, מה זה איכפת לך?

יוסי אדוני: אני אגיד לך למה, כי אני דואג לפרנסה שלו.

יוסי אדוני: יש דברים שהם לא יודעים והם מובלים.

יצחק וקנין: אבל הרפורמה מתבצעת על ידי פלוני אלמוני ועוד אחד.

יוסי אדוני: אנחנו יודעים שבסוף החודש לא תהיה להם פרנסה.

יצחק וקנין: מה איכפת לך מה הוא עושה?

יוסי אדוני: אם הם ייכנסו לרפורמה במתכונת הנוכחית לפני שייתנו לנו את הדרישות שלנו, ויש לנו מספר דרישות שנמצאות על שולחן שרת החקלאות, אם לא ייתנו לנו את הדרישות האלה, החקלאים האלה של נטועה יישארו בלי פרנסה.

יצחק וקנין: אני מסכים אתך על העיקרון הכללי אבל השאלה אם אתה יכול למנוע.

יוסי אדוני: אם יתחייבו לי שסוף החודש יישארו להם 13 אגורות לביצה, אני הראשון שהולך לרפורמה.

יוסי אדוני: שיתחייבו לנו שיישארו להם 13 אגורות אבל הם לא יכולים להתחייב כי העלויות של הלול הזה הן בגובה של מיליונים.

יוסי אדוני: יישארו להם אלף שקלים בחודש.

יוסי אדוני: איזה משפחה תתפרנס מהסכום הזה?

יוסי אדוני: איך הם יתפרנסו?

יצחק וקנין: אני רק הערתי הערה כללית.

כרמל שאמה-הכהן: רחל שמחון.

רחל שמחון: חברי ועדת הכלכלה הנכבדים, שמי רחל שמחון ממושב נטועה, חברה בוועדת ביקורת באגודה.

רחל שמחון: במושב נטועה שישים משפחות, מרביתן בני שישים ומעלה.

רחל שמחון: כולם מתפרנסים מענף הלול מאז 1967.

רחל שמחון: באסיפה הכללית שהייתה התקבלה החלטה ברוב קולות לדחות את הרפורמה כי אף חקלאי לא יכול לעמוד בעלות ובתנאים של הרפורמה.

רחל שמחון: ועד הישוב הפעיל את הרפורמה בניגוד להחלטת האסיפה הכללית.

רחל שמחון: היום מונה חוקר ועדת הנהלה בעקבות אי סדר באגודה.

רחל שמחון: מאז התחלת הרפורמה הישוב נמצא בקרע חברתי.

רחל שמחון: אני רוצה לומר לכם כי בלי לולים אין לנו פרנסה ואנחנו לא יודעים מה יהיה אתנו.

רחל שמחון: תודה.

דוד אזולאי: אדוני היושב ראש, אני רוצה לשאול שאלה לגבי אותם לולים משותפים שמדברים עליהם כאן במסגרת הרפורמה.

דוד אזולאי: מי אמור להקים את הלולים האלה?

דוד אזולאי: מי בונה אותם?

קריאה: רק מי שיש לו כסף.

דוד אזולאי: אני שואל את האנשים כאן.

דוד אזולאי: מי אמור לממן את הלולים האלה?

כרמל שאמה-הכהן: זה לא הנושא.

כרמל שאמה-הכהן: אין רפורמה על סדר היום.

עמיר פרץ: אז מה על סדר היום?

כרמל שאמה-הכהן: התקנות.

דוד אזולאי: סליחה, אני לוקח את השאלה שלי.

כרמל שאמה-הכהן: מה שהיה בשנה שעברה, זה מה שיהיה אלא אם כן יש דברים מיוחדים שצריך לתקן.

דוד אזולאי: אדוני, אם הדיון הוא על התקנות, אני מחזיר את השאלה שלי.

אבשלום רביבו: שמי רביבו.

אבשלום רביבו: אני מטעם גליקסמן.

אבשלום רביבו: מה שהיה, הוא שיהיה וזה מה שמקומם כאן.

אבשלום רביבו: אני מזכיר לכבודם, אני מחזיק ביד את פרוטוקול הדיונים של הוועד הנכבדה הזאת מלפני שנה בדיוק.

אבשלום רביבו: שנה פחות יום, מה-27 בדצמבר 2010.

אבשלום רביבו: באותה דרך של העברת תקנות שלא אמור להיות להן שום קשר לרפורמה, מכניסים סעיפים שיש להם קשר ישיר לרפורמה.

אבשלום רביבו: אני מצטט את הדברים שנאמרו על ידי כבוד היושב ראש באותה ישיבה.

אבשלום רביבו: כבוד היושב ראש פנה למנכ"ל משרד החקלאות ואמר לו: אדוני המנכ"ל, אם תרצה להוביל רפורמה, תבוא בחודש הבא ואני אקצה לך זמן בלו"ז של הוועדה, אז נדון ברפורמה.

אבשלום רביבו: כבודו כמובן אמר את הדברים קודם לכן.

כרמל שאמה-הכהן: איזה סעיף בתקנות הקיימות מבטא רפורמה?

כרמל שאמה-הכהן: במה שאישרנו בשנה שעברה.

אבשלום רביבו: בסוף זה לא הוכנס, כי זאת הייתה ההחלטה.

אבשלום רביבו: מה שקרה אז, קורה שוב היום.

אבשלום רביבו: עוד פעם בדקה התשעים מביאים תקנות ובתוכן יש סעיפים רבים שקשורים לרפורמה.

אבשלום רביבו: אני מצטרף לבקשה להוציא מכאן את כל הסעיפים שנוגעים לרפורמה.

כרמל שאמה-הכהן: אז אדוני חוזר בו מאמירתו שמה שהיה, הוא שיהיה וזה מצב רע.

אבשלום רביבו: לגבי מה שקרה בשנה הקודמת ומה שקורה השנה.

אבשלום רביבו: אותו הדבר.

אבשלום רביבו: דרך הכללים האלה מנסים להכניס סעיפים שקשורים לרפורמה.

אבשלום רביבו: הרפורמה לא אמורה לעמוד לדיון היום.

יוסי ישי: נתחיל בהקראה?

כרמל שאמה-הכהן: כן.

לאה ורון: יש עוד שניים שנרשמו לדיבור, ראובן שמואל וציון יסעור.

כרמל שאמה-הכהן: ציון יסעור, בבקשה.

ציון יסעור: אני רוצה לדבר על פן אחר של הדיון הזה והוא קשור לביצים.

ציון יסעור: מדברים כאן על חיזוק הגליל, על חיזוק המשפחות והכלכלה.

ציון יסעור: אני בעד זה ואני גם מוכן לסייע אבל דבר אחד בטוח הוא שאף אחד מאתנו לא מוכן לשמוע שזה יבוא על חשבון התרוששות או לקיחה מאנשים אחרים ולא משנה היכן הם נמצאים, האם הם בדרום, בצפון, במרכז.

ציון יסעור: זה לא צריך להיות על חשבון.

ציון יסעור: אני רוצה לומר שאני מייצג 11 משפחות במושב תרום, משפחות שכל חייהן גידלו ביצים והשקיעו השקעות מרובות אבל פתאום באחד הימים בא אליך מישהו עם איזה חוב גנוב, בלי אזהרה, בלי התרעה מראש, לוקח לך את המכסה והרגולטור יודע שהיא עברה לשכן שלך, זה שגר ממולך ומתפלל אתך כל יום, ואין קול ואין עונה.

ציון יסעור: אתה נשאר ללא מכסת ביצים, ללא ענף עיקרי שהוא עיקר הנחלה ואתה פונה לשר החקלאות שמחון שאומר לך שהוא לא עוסק בדברים האלה, אתה פונה לאורית נוקד ויושב אתה, כבודה מונח במקומו אבל היא לא מבינה בזה והיא לא עוסקת בזה.

ציון יסעור: אתה פונה למנכ"ל יוסי ישי, ועכשיו יש הזדמנות פז לרפורמה ואולי לתת בחזרה כי עכשיו חסרים ביצים.

ציון יסעור: פעם היה עודף ואמרו ניקח כדי לייצב את הענף כך שהוא יהיה רווחי ואני לא נגד אבל מי לקח את המכסה?

ציון יסעור: היא לא חזרה למדינה אלא היא חזרה לשכנים והרגולטור פוער פה ומצפצף.

ציון יסעור: אני מבקש כבוד יושב ראש הוועדה לבדוק אפשרות שיהיה דיון נוסף ולא משנה מתי.

ציון יסעור: השנים עברו כבר והפסדנו הרבה.

ציון יסעור: אני מבקש להתרכז בדבר אחד והוא מה נעשה במכסות, למה אנשים שמעולם לא גידלו ביצים – אני אגדיר את זה כמו שהגדיר את זה יושב ראש ועד שכן שלנו ולא אנקוב בשמו שאמר:

ציון יסעור: אני סידרתי ביצים לאנשים שמעולם לא גידלו ביצים, אפילו לא יודעים כמה רגליים יש לתרנגולת.

ציון יסעור: ואנחנו שגידלנו פונים ובוכים בפני מועצת הלול, בפני אותו שיושב שם עשרות שנים, ומבקשים צדק.

ציון יסעור: אנחנו לא יודעים מה לעשות.

ציון יסעור: נותרנו חסרי כל עם לולים ענקיים בהם השקענו ושילמנו את כל החובות שלנו במועד למינהלת ההסדרים אני אסיים רק בדבר אחד.

ציון יסעור: מר יוסי ישי, אני מסתכל עליך.

ציון יסעור: אתה היית מנהל המינהלה.

ציון יסעור: אתה אולי זוכר איזה אירוע שבו נאמר על ידי בעל משק מסוים שאנחנו השתתפנו בהוצאות של הענף ובגירעונות שלו?

ציון יסעור: אתה זוכר דבר כזה?

ציון יסעור: אתם שומעים מה אני אומר?

ציון יסעור: גם את הקנסות של המגדלים חילקו על 64 משפחות.

ציון יסעור: אורית נוקד לפני חודש אמרה שהיא לא מבינה בדיוק.

ציון יסעור: שמחון אומר שהוא לא עוסק בביצים.

ציון יסעור: כבודו, שוב אני חוזר על בקשתי והיא לדון בנפרד.

עמיר פרץ: היום אתה ללא מכסה?

ציון יסעור: לא רק אני אלא אני ועוד 11 משפחות.

ציון יסעור: אנחנו רוצים ענף חלופי או פיצוי.

ציון יסעור: מה שמגיע לנו.

ציון יסעור: העזרה לחקלאי אחר ולא משנה היכן הוא – יערה או מקום אחר – שזה לא יבוא על חשבון מישהו אחר.

עמיר פרץ: אתה לא מגדל בכלל היום?

ציון יסעור: לקחו לנו את המכסה.

ציון יסעור: איך אני יכול לגדל?

ציון יסעור: בלי מכתב, בלי הודעה, יום אחד באים אליך ואומרים שאין לך מכסה.

ציון יסעור: תכתוב לי הודעה, תראה לי, תזהיר אותי.

ציון יסעור: אם הוריי זקוקים לחיתולים ואני משלם עשרות אלפי שקלים חוב של אחי כבן ממשיך, איך אני יכול גם לגדל?

ציון יסעור: קרה מקרה, צילמו מצב ולא מבינים שהמושב שלנו עד היום מתנהל בצורה הכי שונה.

ציון יסעור: כל הענפים מעובדים עם שותף.

ציון יסעור: את האדמות אין לנו ביד, מכסות מים אין לנו.

ציון יסעור: אם האגודה התנהלה לאורך כל השנים כאשר הענף היה משותף לכולם, גם ענף הביצים היה משותף לכולם.

ציון יסעור: כשרצינו לגדל שילמנו וגידלנו.

ציון יסעור: מאז אני ילד, אני זוכר את זה.

ציון יסעור: נשארנו חסרי כל.

ציון יסעור: אני מבקש כבודו לדון בנפרד בוועדת הכלכלה של מדינת ישראל כדי לראות אולי סוף כל סוף יעשו חלוקה מחודשת של כל אמצעי הייצור החקלאיים ואז יתגלה לנו שבקיבוץ מסוים קטן בדרום יש מכסות למאה משפחות ויושבות עליהן 12 משפחות בלבד ואף אחד לא מסוגל לקחת את זה מהן.

ציון יסעור: אני רוצה לגדל ואני עם פרקינסון, סגן אלוף במילואים, נכה צה"ל ונשארתי עם הלשון בחוץ.

ציון יסעור: העיקר ששילמתי את החוב שלי וכשאני נפגש עם אנשים שואלים אותי אם לקחו לי את המכסה ואני אפילו לא מסוגל לענות להם.

ציון יסעור: זאת ההזדמנות שלנו.

ציון יסעור: מר יוסי ישי, דיברנו ושלחנו לך מכתבים.

ציון יסעור: היות שמגדילים עכשיו את המכסות, תחזירו לנו את מה שלקחתם לנו ואולי אנחנו נתארגן, כל ה-11 משפחות, וכבר נבנה לול מבוקר.

ציון יסעור: אני לא יודע מי יעזור לנו אבל אנחנו אולי נוכיח את עצמנו ונראה שהרפורמה דווקא טובה ונתחיל מחדש.

ציון יסעור: לקחתם, תחזירו.

כרמל שאמה-הכהן: תודה.

כרמל שאמה-הכהן: ראובן שמואל, מושב אלקוש.

ראובן שמואל: שלום אדוני היושב ראש.

ראובן שמואל: היום שמעתי אותך ברדיו בגלי צה"ל עם רזי ברקאי ובאת בטענות לערוץ 10 למה הוא נזכר בדקה ה-90 להגיע להסדר לגבי החוב שלו.

ראובן שמואל: אנחנו היום בדקה ה-90 של התקנות.

ראובן שמואל: אני לא יודע למה משרד החקלאות לא נזכר לפני ארבעה וחמישה חודשים להביא את התקנות האלה לדיון ולבחינה.

ראובן שמואל: כל שנה ב-25 בדצמבר עד 1 בינואר, לחוצים.

ראובן שמואל: כולם לחוצים.

ראובן שמואל: יש לנו שנה שלמה להכין את התקנות לשנת 2013, 2014 ו-2015, למה תמיד נזכרים בדקה האחרונה?

ראובן שמואל: גם לפני שנה ישבנו ב-25 בדצמבר וב-26 בדצמבר ואותו סיפור היה.

ראובן שמואל: אני רוצה להעיר לגופן של התקנות.

ראובן שמואל: לסעיף 2, יש לי שאלה למנכ"ל המשרד.

ראובן שמואל: מיליארד ו-908 נותן מענה לכלל האוכלוסייה בארץ?

ראובן שמואל: צריכת הביצים.

שמואל לויט: נותן מענה.

ראובן שמואל: אם נותן מענה, למה אנחנו מייבאים כל שנה קרוב לשמונים מיליון?

שמואל לויט: אתה מכיר את הענף.

יוסי ישי: מישהו נותן לכם אישור לענות?

יוסי ישי: יושב כאן היושב ראש.

כרמל שאמה-הכהן: מה הייתה השאלה?

ראובן שמואל: שאלתי אם המכסה של מיליארד ו-908 נותנת מענה לכל הצריכה הארצית במדינה, למה מייבאים מבחוץ.

כרמל שאמה-הכהן: יש יבוא של שמונים מיליון.

ראובן שמואל: זאת המכסה הארצית.

ראובן שמואל: בשנה בממוצע קרוב לשמונים מיליון ביצים.

כרמל שאמה-הכהן: זאת סטייה של ארבעה אחוזים.

כרמל שאמה-הכהן: זה יכול להיות משהו של ביקוש והיצע.

כרמל שאמה-הכהן: זה לא דרמטי ביחס למכסה.

ראובן שמואל: אנחנו כאן דנים במאה אלף ביצים ובמאתיים אלף ביצים וכשאנחנו מדברים על שמונים מיליון, זה משמעותי מאוד.

כרמל שאמה-הכהן: כן, אבל המחיר שאנחנו משלמים בגלל שמייבאים שמונים מיליון ביצים, ארבעה אחוזים מכלל המכסה, הוא הרבה יותר נמוך אם חלילה היה לנו מחסור בביצים.

כרמל שאמה-הכהן: אם יהיה לנו מחסור בביצים בתקופה כלשהי, תקום כאן צעקה, לא יהיו חביתות ולא יהיו עוגות.

כרמל שאמה-הכהן: זה באמת בטל.

כרמל שאמה-הכהן: זאת לא הבעיה.

ראובן שמואל: לסעיף 9.

ראובן שמואל: יש את ההגדרות בהן כתוב לול הבסיס.

ראובן שמואל: אני לא יודע מה זה לול בסיס.

כרמל שאמה-הכהן: תתייחס לזה כשנגיע לסעיף.

כרמל שאמה-הכהן: אנחנו עוברים סעיף-סעיף.

כרמל שאמה-הכהן: אפשר להקריא.

אפרת ורד: בתוקף סמכותי לפי סעיפים 31 ו-53 לחוק המועצה לענף הלול (ייצור ושיווק), התשכ"ד-1963 (להלן – החוק), לאחר התייעצות עם המועצה ובאישור ועדת הכלכלה של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקינה תקנות אלה: 1.

אפרת ורד: הגדרות בתקנות אלה – "אפרוחות" – אפרוחים משעת בקיעתם מהביצה עד גיל שבעה ימים.

אפרת ורד: "אתר ייעודי" – אתר שיועתק אליו לול הבסיס, שהוצא לגביו כתב אישור.

אפרת ורד: "בעל מכסה" – מי שנקבעה לו מכסה לשנת התכנון לפי תקנות אלה.

אפרת ורד: "המועצה" – המועצה לענף הלול שהוקמה על פי סעיף 2 לחוק.

אפרת ורד: "כללי 2011" – תקנות המועצה לענף הלול (כללים בדבר מכסות לייצור ביצי מאכל לשיווק בשנת 20112), התשע"א-2010.

אפרת ורד: "כתב אישור" – אישור שהוציאה המינהלה, כמשמעותה בסעיף 6 לחוק לעידוד השקעות הון בחקלאות, התשמ"א-1980, לפי החלטת הממשלה מספר 1855 מיום ח' בתמוז התשס"ז (24 ביוני 2007).

אפרת ורד: "להקה" – מטילות בגיל אחד שמחזיק מגדל.

אפרת ורד: "לול הבסיס" – לול המצוי במשקו של בעל מכסה במען הרשום שלו או במשק של בעל מכסה אחר בתחום אותו ישוב.

אפרת ורד: "לול חלופי" – לול שאינו לול הבסיס.

אפרת ורד: "מגדל פרגיות" – אדם העוסק בגידול פרגיות.

אפרת ורד: "מטילות" – תרנגולות שגילן עולה על חמישה חודשים.

אפרת ורד: "עופות להטלה" – מטילות, פרגיות ואפרוחות.

אפרת ורד: "פרגית" – תרנגולת בגיל שעד חמישה חודשים.

אפרת ורד: "שנת התכנון" – שנת 2012

כרמל שאמה-הכהן: יש איזו הגדרה ששונתה משנה שעברה?

אפרת ורד: לא.

עמיר פרץ: למה דילגת על אתר ייעודי?

אפרת ורד: הקראתי.

אפרת ורד: הגדרה שנייה.

כרמל שאמה-הכהן: היא הקריאה.

כרמל שאמה-הכהן: אני שמעתי.

לאה יוגב: אדוני, בהגדרות יש הגדרות של רפורמה.

כרמל שאמה-הכהן: יש הגדרה שלא אישרנו בשנה שעברה?

לאה יוגב: כן.

לאה יוגב: אתר ייעודי וכתב אישור.

כרמל שאמה-הכהן: אושר בשנה שעברה.

כרמל שאמה-הכהן: אני רואה מולי את התקנות.

לאה יוגב: אתר ייעודי וכתב אישור – זה שייך לרפורמה.

כרמל שאמה-הכהן: זה אושר בשנה שעברה .

יעקב כהן: אנחנו המלצנו לשרה להסיר מסעיף ההגדרות את סעיף אתר ייעודי ואת סעיף כתב אישור.

יעקב כהן: גם השרה וגם מנכ"ל משרד החקלאות אמרו שאם אנחנו נבקש בהסכמה להסיר את הסעיפים האלה, הם לא יתנגדו.

יעקב כהן: אני מבקש להציג את עמדת משרד החקלאות.

כרמל שאמה-הכהן: אם יש הסכמה, לי אין בעיה.

איתי עצמון: השאלה איפה נעשה שימוש בהגדרות האלה, באיזה תקנות אופרטיביות.

לאה יוגב: ברפורמה.

יוסי ישי: אני מתחבר למה שאמר היושב ראש.

יוסי ישי: ראשית, אנחנו לא מבינים בכלל את הדרישה להוריד סעיפים שבאים להיטיב עם החקלאים, אבל נניח שאני באמת לא מבין, אבל אם תבוא דרישה להוריד סעיפים מסוימים שעוד לא הגענו אליהם, שלא הופיעו בשנה שעברה, אנחנו לא נתנגד לכך.

יוסי ישי: הסעיפים שהופיעו בשנה שעברה, אנחנו עומדים על כך שיישארו.

לאה יוגב: אדוני, בדירקטוריון במועצת הלול הוחלט שכל הסעיפים וההגדרות של הרפורמה יוצאו מתקנות 2012.

יצחק וקנין: שנה שעברה, זה היה.

יצחק וקנין: מה קרה?

יצחק וקנין: מה השתנה?

לאה יוגב: איציק, אני אסביר לך.

יצחק וקנין: אל תעשו מזה איזו מפלצת גדולה.

יצחק וקנין: תגידו מה קרה בשנה הזאת.

יצחק וקנין: ההגדרות האלו היו.

יצחק וקנין: תסבירי לי מה קרה.

יצחק וקנין: חבר'ה, אל תגזימו.

יצחק וקנין: מה קרה בשנה הזאת עם אותן תקנות.

יצחק וקנין: במה הרעו בתקנות האלו.

לאה יוגב: איציק, אני אסביר.

לאה ורון: גברת יוגב, בוועדת הכלכלה קוראים לחבר הכנסת, חבר הכנסת וקנין ולא איציק.

כרמל שאמה-הכהן: יש שימוש בהגדרות האלה בסעיפים בהמשך?

לאה יוגב: כן.

כרמל שאמה-הכהן: באיזה סעיפים?

כרמל שאמה-הכהן: בסעיפים שהיו בשנה שעברה?

לאה יוגב: בכל הסעיפים של הרפורמה.

לאה יוגב: בכל הסעיפים של הרפורמה מופיעות שתי ההגדרות האלה.

יצחק וקנין: גם בשנה שעברה הם היו.

יצחק וקנין: השאלה שלי היא מה ביצעו באותן שתי הגדרות שמוצגות כאן.

יצחק וקנין: מה נעשה.

יצחק וקנין: האם זה הרע והאם קרה משהו?

לאה יוגב: חבר הכנסת וקנין, אני מבקשת לענות לך.

לאה יוגב: אלה הגדרות ששתולות בתוך כל התקנות שתכף נקרא אותן.

לאה יוגב: בכל התקנות של הרפורמה, אלה ההגדרות הבסיסיות להחלת הרפורמה.

לאה יוגב: אתה יודע שהחלת הרפורמה בנטועה התחילה ושמעת כאן את החברה מנטועה שסיפרה מה קורה שם.

לאה יוגב: אנחנו מדברים על רפורמה שהעלות שלה היא מיליארד ו-300 מיליון שקלים והמדינה מקצה 280 מיליון וכל היתר אמור להיות על כתפי המגדלים.

לאה יוגב: המשמעות של זה היא 600 אלף שקלים לכל מגדל שחי מ-5,000 שקלים לחודש.

לאה יוגב: אני חושבת שאם יש החלטת דירקטוריון ואם יש כאן הגדרות שמקדמות את הרפורמה ההרסנית שעוד לא ניתן מענה לנזקים, צריך להזיז הכול הצידה עד שנסדר את הרפורמה כך שתהיה ישימה ותבטיח גם את רווחת העוף וגם את רווחת האדם.

לאה יוגב: לכן זה מפריע.

לאה יוגב: אתה תכף תקרא את יתר הסעיפים ואתה תראה איזה יסוד נותנים המושגים האלה בסעיפי הרפורמה.

כרמל שאמה-הכהן: בשנה שעברה עברנו על התקנות והסדרנו אותן כך שבעצם לא מיישמים ולא מחליטים על הרפורמה דרך התקנות האלה.

כרמל שאמה-הכהן: אם ירצו רפורמה, יביאו חקיקה ראשית.

כרמל שאמה-הכהן: אחרי עבודה מרובה הוצאנו תקנות.

כרמל שאמה-הכהן: אם יש משהו שהוא שונה משנה שעברה, נבקש הסבר.

כרמל שאמה-הכהן: אם מישהו רוצה לשנות משהו משנה שעברה, צריך הסבר מיוחד כי לא שמעתי שקרה משהו רע השנה.

כרמל שאמה-הכהן: השנה כולם גידלו ביצים והתפרנסו יפה.

כרמל שאמה-הכהן: אולי צריך לעשות תיקונים על כל מיני דברים שאולי לא חשבנו עליהם מראש, אבל דרמה לא הייתה כאן השנה.

כרמל שאמה-הכהן: אם הייתה דרמה, היינו מרגישים אותה.

יצחק וקנין: זאת בדיוק גם השאלה שלי.

יעקב כהן: אדוני, בשעה טובה אני חושב שהמגדלים איחדו כוחות ומדברים בקול אחד ובשיתוף פעולה.

יעקב כהן: אנחנו גם יודעים שלא תהיה דרך אחרת להסדיר את הענף ולשמור על הפרנסה שלנו אם לא תהיה רפורמה, אבל רפורמה בדלת האחורית במה שנקרא הפרד ומשול בינינו, לא ניתן לה לצאת לדרך.

יעקב כהן: דיברתי גם עם חבריי במושב נטועה לעמוד בצו ולהמתין משום שהקרב הוא על הפרנסה שלנו לעתיד.

יעקב כהן: אנחנו רוצים קודם כל לאשר את התכנון היום ואני מרגיש נימה של חזרה מהעמדה של משרד החקלאות.

יעקב כהן: אני מאוד זהיר בהתבטאות שלי.

יעקב כהן: אני סיכמתי גם עם שרת החקלאות אורית נוקד וגם עם מר יוסי ישי מנכ"ל משרד החקלאות ידידי שכל הסעיפים יהיו בהסכמה רחבה על דעת המגדלים – ויש כאן קהל גדול של מגדלים עם אינטרסים גדולים והם יוכלו לומר אם מישהו חולק על דעתי – כי אנחנו מדברים בקול אחד.

יעקב כהן: אנחנו מבקשים את מה שסוכם אתנו, לא להתנגד ולהסיר מהתקנות ולאשר אותן.

יעקב כהן: אנחנו רוצים להיכנס להליך דיוני מאוד אינטנסיבי עם אנשי משרד החקלאות כדי לקדם את האינטרסים שלנו כי אנחנו רוצים לעשות את זה.

יעקב כהן: אני מקווה שתוך חצי שנה נבוא אליך עם תקנות חדשות על דעת כולם ועל דעת המשרד כדי לקדם את הרפורמה.

יעקב כהן: תודה אדוני היושב ראש.

יעקב כהן: לכן אני מבקש שוב למשוך את שני הסעיפים האלה כי הם נוגעים לתחילת יישום הרפורמה.

שלמה שטרית: הערה אחת.

שלמה שטרית: כל הזמן כשבאים לדבר על נושא התקנות, אומרים לנו שאלה תקנות רק לשנה אחת ובשנה הבאה אפשר יהיה לתקן, לשנות, להוריד ולהוסיף.

שלמה שטרית: ב-2010 היו תקנות של גידול משותף שכל מי שרצה לקחת את הלול שלו ולגדל גידול של מישהו אחר, זה היה שם וביטלו את זה.

שלמה שטרית: אולי נחזיר.

שלמה שטרית: אם לא מבטלים דברים, בואו נחזיר את מה שהיה ב-2010 ואז לאף אחד כאן לא יהיה מה לומר.

שלמה שטרית: אי אפשר לומר שאני לא יכול לבטל משהו שהיה כי זה היה.

שלמה שטרית: זה רק לשנה אחת.

שלמה שטרית: תודה רבה.

יצחק וקנין: אני אפילו מחזק את הדברים עוד יותר.

יצחק וקנין: אני שואל שאלה.

יצחק וקנין: יש כרגע מצב נתון – אני חוזר עליו ואני אומר אותו שוב – כאשר נטען כאן שיש כמה לולים חדשים שניבנו והפכו להיות גידול משותף.

יצחק וקנין: רבותיי, אנחנו נחכה ונחכה וכל פעם יצמחו עוד כמה לולים גדולים שייקחו לתוכם עוד כמה מגדלים או שיחליפו ביניהם וייבנו עוד לולים.

יצחק וקנין: האם יש כאן מישהו ליד השולחן הזה שיכול למנוע בוועדה לתכנון ובנייה להקים לול גדול?

יצחק וקנין: יש כאן מישהו סביב השולחן הזה שמסוגל לעשות את זה?

יצחק וקנין: אף אחד לא מסוגל לעשות את זה.

יצחק וקנין: חבר'ה, אל תתבלבלו, כי אלה שבנו את הלולים הגדולים מאגדים בתוכם לפעמים שישים ושבעים מגדלים ביחד, ומי יכול למנוע זאת מהם?

יצחק וקנין: דיבר אתי אתמול מישהו שמגדל פטם על המשבר הגדול שיש בפטם.

יצחק וקנין: תזכרו, יגיע רגע גם לביצים.

יצחק וקנין: אני אקח את הלול המבוקר שלי ובמיידית אני הופך אותו ללול מטילות ואתחיל לעשות מה שכולם עושים כאן.

יצחק וקנין: לאט לאט הענף הזה מכורסם.

יצחק וקנין: כולם מדברים אבל אין שליטה על המערכת כי מי שרוצה היום לבנות לול גדול, יכול לבנות אותו.

יצחק וקנין: אין שליטה ואתם יודעים את זה.

יצחק וקנין: זאת המציאות.

יצחק וקנין: רבותיי, אני קטן כמוכם, אני מגדל את הלול שלי, אבל אני חושש מהכרסום.

עמיר פרץ: אז מה אתה מציע?

יצחק וקנין: חבר'ה, אם יש כאן דברים שונים, אני לא מאשר אותם.

יצחק וקנין: מה שהיה בשנה שעברה, תאשרו.

יוסי אדוני: עורכי הדין שדיברו כרגע מייצגים את בעלי ההון.

יוסי אדוני: הם לא מייצגים את החקלאים הקטנים.

יצחק וקנין: אתה ואני ישבנו כאן

יצחק וקנין: בשנה שעברה וטחנו את העסק הזה אצל כרמל שאמה בחדר.

יצחק וקנין: מה שסוכם, סוכם עם כולכם.

יצחק וקנין: לא שינינו את הדברים.

יצחק וקנין: מה שסוכם היה בידיעת כולנו וכולנו היינו בדעה הזאת, אז אל תשנו את הדברים שלכם מתי שנוח לכם.

יצחק וקנין: שלא תבינו לא נכון.

יצחק וקנין: אני לא מצביע.

לאה יוגב: חבר הכנסת וקנין, אולי זה השולחן להכניס בתוך התקנות איסור מוחלט להקים לולים גדולים.

יצחק וקנין: איך תכניסי?

לאה יוגב: אני אומר לך איך.

לאה יוגב: אני ואתה במושב יערה לא יכולים להכניס עוף אחד ללול בלי אישור של מועצת הלול ומשרד החקלאות.

לאה יוגב: יושבים כאן הגופים שנותנים את החותמת על הגופים הגדולים האלה ומאפשרים את כניסת העופות.

לאה יוגב: זאת אומרת שיש כאן

לאה יוגב: עצימת עין שצריך לשים אותה על השולחן ולעצור אותה בעוד מועד.

יצחק וקנין: מי שיש לו לול פטם, את תגידי לו מה להכניס?

יצחק וקנין: הוא רוצה להכניס כלובים, הוא יכניס.

יצחק וקנין: אני אומר לכם את המציאות.

קריאה: על פי התקנות האלה הוא יכול לבנות לול אבל הוא לא יכול לאכלס אותו.

יצחק וקנין: איך הוא יצליח לגדל לפי השיטה שלו?

יצחק וקנין: אני בכוונה מחדד את הדברים כדי שהכל יהיה כאן על השולחן.

שלמה סוויסה: חבר הכנסת, ידידי איציק וקנין, אנחנו העלינו נקודה ועד עכשיו לא הבנתם אותה.

יצחק וקנין: אני הבנתי אותה.

יצחק וקנין: אני יודע שמישהו לקח את הדיר שלו במושב שלך ובנה לול.

שלמה סוויסה: תרשה לי להסביר לך את הנקודה.

קריאה: לך אין זכות דיבור ואתה כל הזמן מתנהג כאילו אתה היושב ראש.

יצחק וקנין: כנראה שאתה לא יודע מה הכללים.

לאה יוגב: חבר'ה, סליחה, עד כאן.

לאה ורון: אדוני, אתה לא ברשות הדיבור.

לאה ורון: זה לא איציק אלא זה חבר הכנסת וקנין.

לאה יוגב: חבר הכנסת וקנין, אנחנו מתנצלים.

לאה יוגב: זה לא לעניין.

יצחק וקנין: אתם מרשים לעצמכם.

יצחק וקנין: לו הייתה ישיבה אחרת, היו מעיפים אותך החוצה, אבל אני שכן שלך ולכן אני מדבר אתך כמו שאתה חבר שלי.

לאה יוגב: אני מתנצלת על מה שקרה עכשיו.

לאה יוגב: זה לא לעניין.

שלמה סוויסה: חבר הכנסת וקנין, אני מסביר את הנקודה.

שלמה סוויסה: עורך הדין שמייצג אותי הסביר אבל לצערי לא הבנתם.

שלמה סוויסה: ההפך, אנחנו באנו ואמרנו שבשנה שעברה באו כל הגורמים שיושבים ליד השולחן הזה ואמרו שהאויב הגדול ביותר של הרפורמה הוא קודם כל הלולים האלה ולכן נהרוג אותו.

שלמה סוויסה: אי אפשר להרוג אותו כי הייתה מציאות מסוימת ואחרי דין ודברים, אחרי ביקור בשנה שעברה של כבוד היושב ראש עם ועדת הכלכלה בלולים אצלי, ישבנו למחרת כאן – הביקור היה ב-26 לחודש וב-27 ישבנו כאן - ומצאנו את הדרך.

שלמה סוויסה: אמרנו שכדי שהעסק הזה לא יתרחב, בואו נגביל כניסה של חקלאים לסיפור של הגידול המשותף.

שלמה סוויסה: שם נשמט מאתנו ולא שמנו לב והשארנו פרצה.

שלמה סוויסה: מהי הפרצה?

שלמה סוויסה: לא סגרנו מהצד השני את הנושא של הגידול המשותף.

שלמה סוויסה: זאת אומרת, מנעת מלולנים, מבעלי מכסות, מחקלאים, אבל אדם אחר כמוני יכול מחר לבנות עוד מאה אלף ואז מה קרה?

שלמה סוויסה: הוא בשביל למלא את הלול, הוא מתחרה על אותם 700 שהם כבר 650 כי חלק מהחקלאים כבר פרשו וחוזרים לגדל.

שלמה סוויסה: אנחנו אומרים שהחלטתם לצמצם, החלטתם להגדיל את הגידול המשותף – תסגרו אותו גם מהכיוון של הלולים.

שלמה סוויסה: אין כאן אף בר-סמכא שיכול להגביל אדם מלבנות לול אבל יש כאן ברי-סמכא שיכולים למנוע לאכלס את הלולים האלה.

שלמה סוויסה: אם ב-2010 מגדל בגידול משותף שהיו לו שישים מכסות והשנה הוא החליט לבנות עוד לול והוא בא להתרחב על חשבון אותו מספר מצומצם – זה לא הוגן.

שלמה סוויסה: תגבילו את הכול.

שלמה סוויסה: תסגרו את זה גם מהכיוון הזה.

אפרת ורד: כבוד היושב ראש, אני רוצה לחדד את הסוגיה הזאת.

אפרת ורד: בשנה שעברה אנחנו בהחלט סגרנו את הפרצה הזאת וכתבנו שהם לא יכולים לגדל בלול אחר.

אפרת ורד: תקנה 8(ב)(2) אומרת: "על בעל מכסה שגידל כדין בשנת 2010 לפי מכסתו בלול שאינו מצוי במשקו וממשיך לייצרה בשנת התכנון באותו לול או בלול אחר שבתום שנת 2010 יוצרה בו כדין מכסה של יותר מבעל מכסה אחת".

אפרת ורד: לול חדש שהוקם, לא היה יכול לאכלס בהתאם לנוסח של התקנות.

לאה יוגב: איך בכל זאת זה קורה?

לאה יוגב: איך בכל זאת לולים חדשים מתאכלסים באישור מועצת הלול ומשרד החקלאות?

לאה יוגב: איך יכול להיות דבר כזה?

כרמל שאמה-הכהן: היכן שיש אישור כזה, תתקפו את האישור.

כרמל שאמה-הכהן: אם האישור הוא שלא כדין, יש בית משפט.

כרמל שאמה-הכהן: קריאה: ואם האישור הוא כדין?

לאה יוגב: לא יכול להיות כדין.

יעקב כהן: אדוני היושב ראש, אני העליתי הערה מאוד מהותית והמשרד לא התייחס אליה.

עמיר פרץ: למה אתם לתקנות לשנות אותם?

קריאה: אין לנו פנסיה.

קריאה: אין לנו כלום.

קריאה: זה מה שיש לנו.

עמיר פרץ: אי אפשר לקבל החלטה שאנחנו מאשרים את התקנות כפי שאושרו בשנה שעברה?

יוסי ישי: את זה הציע היושב ראש ואני קיבלתי.

יעקב כהן: אדוני, אני ביקשתי ואני חוזר ואומר שלנו יש עניין לשמור על הפרנסה שלנו.

יעקב כהן: התקנות האלה שומרות עלינו ובלי אישור התקנות היום אנחנו חשופים לשוק חופשי ולאיבוד מקור הפרנסה.

עמיר פרץ: אז מה אתם דורשים?

יעקב כהן: חבר הכנסת עמיר, תקשיב לי.

עמיר פרץ: אני מקשיב אבל אני שומע מכם דברים והיפוכם.

יעקב כהן: לא.

עמיר פרץ: בוא נעשה סדר.

עמיר פרץ: אתם בעד התקנות?

יעקב כהן: אנחנו בעד התקנות להוציא את הסעיפים שמאפשרים תחילת יישום הרפורמה.

מירי רגב: אתה בעצם אומר לחזור לתקנות של 2010, כי הרפורמה בחוץ.

יעקב כהן: בסדר, אבל הרפורמה לא בחוץ.

יעקב כהן: כאן זה לא רפורמה בחוץ.

דוד אזולאי: אין ויכוח על התקנות.

דוד אזולאי: בתוך התקנות יש סעיפים שמדברים על הרפורמה.

דוד אזולאי: כל בקשתם היא, מאחר שהם רוצים להגיע להסכמה בעניין הרפורמה, להוציא את אותם סעיפים שנוגעים לרפורמה, למרות שהיו בשנה שעברה.

מירי רגב: הם לא היו.

מירי רגב: זה לא נכון.

קריאה: היו.

קריאה: היו.

דוד אזולאי: רבותיי, אני לא בקי בעניין הזה, אבל היושב ראש הודיע שזה הופיע בשנה שעברה.

עמיר פרץ: אפשר לשים סעיף סל שאומר שהתקנות האלה לא ישמשו בשום דרך לתחילה או ליישום הרפורמה.

לאה יוגב: שכל הסעיפים וההגדרות יוצאו.

יעקב כהן: חבר הכנסת עמיר פרץ, מה שאתה אומר לא כתוב בשום מקום.

עמיר פרץ: אני שואל.

עמיר פרץ: אני מציע להוסיף.

עמיר פרץ: נוסיף סעיף סל כזה ונתקדם.

עמיר פרץ: הם אנשים פשוטים, יש כאן חברים מתוחכמים, עורכי הדין בטוח ירוויחו וכל אחד כאן מחזיק וכנראה דרך סעיפי המשנה מיישמים.

עמיר פרץ: אני עורך הדין שלך ועושה זאת חינם.

עמיר פרץ: אני בא להגן עליך.

לאה יוגב: חבר הכנסת פרץ, מה שאני מבקשת זה מאוד פשוט.

לאה יוגב: התקבלה החלטת דירקטוריון מועצת הלול וצריך לאמץ אותה ככתבה וכלשונה.

לאה יוגב: ההחלטה אומרת להוציא את כל סעיפי הרפורמה ולאשר את התקנות.

עמיר פרץ: את גורמת לי לרצות להעמיד מועמדות למועצת הלול.

עמיר פרץ: החלטת מועצת הלול לא מחייבת כאן אף אחד.

כרמל שאמה-הכהן: לפני כן, קודם כל תחליט לגבי ההסתדרות.

כרמל שאמה-הכהן: חברי הכנסת, מה אתם רוצים לעשות עם סעיף ההגדרות?

כרמל שאמה-הכהן: אלה שתי הגדרות שהיו גם בשנה שעברה.

דוד אזולאי: אני מציע להוריד אותן.

דוד אזולאי: כל מה ששייך לרפורמה, להוריד למרות שזה היה בשנה שעברה.

דוד אזולאי: שמענו כאן מהאנשים האלה את הדברים.

דוד אזולאי: רבותיי, לפני שנכנסים לרפורמה ולתקנות נראה מי האנשים האלה.

דוד אזולאי: אלה אנשים שיושבים במושבים, בנטועה, בזרעית, בסוף העולם של מדינת ישראל תחת איום של נסראללה ותחת כל מיני איומים.

דוד אזולאי: אנחנו באים היום לאשר דברים בניגוד לדעתם.

דוד אזולאי: אומרים שמה ששייך לתקנות, אנחנו בעד ואנחנו תומכים.

דוד אזולאי: מה ששייך לרפורמה, תוריד.

עמיר פרץ: אנחנו רוצים להוריד שני סעיפי סל ומתקדמים.

כרמל שאמה-הכהן: אדוני המנכ"ל, אתה שומע את הקולות?

יוסי ישי: אני מצטער שאני שומע את הקולות.

עמיר פרץ: אחרי שהצטערת, בוא תסכים.

עמיר פרץ: חבל שגם תצטער וגם נצביע נגדך.

עמיר פרץ: אנחנו בעד להצביע אתך, אדוני המנכ"ל.

יוסי ישי: תצביעו.

יוסי ישי: הוועדה רשאית להצביע בניגוד לדעתי.

יוסי ישי: אני חושב שנעשית כאן טעות חמורה.

יוסי ישי: השעון מתקתק, חוק חובת רישוי עסקים כבר קיים ואנחנו כרגע השהינו את האכיפה לתקופה מסוימת אבל התאריך כבר ידוע וברור.

יוסי ישי: תקנות רווחת בעלי חיים ותקנות אחרות מחייבות אותנו.

יוסי ישי: בסך הכול מה מופיע כאן?

יוסי ישי: האחד, סעיפים שהופיעו בשנה שעברה שנועדו למי שבכל זאת רוצה להתאים את משקו לדרישות של בריאות הציבור, הגנת הסביבה, רווחת בעלי החיים ולתת לו כלים מינימאליים לעשות זאת.

יוסי ישי: הם לא רוצים את זה?

יוסי ישי: אני רוצה את זה.

יוסי ישי: אם הוועדה תחליט למשוך את הדברים האלה, שיעשו מה שרוצים.

יוסי ישי: אני לא מבין את ההיגיון.

יוסי ישי: זה הגיון עקום.

לאה יוגב: אדוני, אני אסביר לך את ההיגיון.

עמיר פרץ: יוסי, אתה דרמטי מדיי.

יוסי ישי: אני אסביר לך למה אני דרמטי מדיי.

קריאה: אנשים נהיו חולים.

כרמל שאמה-הכהן: אדוני, למה אתה מתרגז?

מירי רגב: למה לתת את זה רק לגדולים?

מירי רגב: תן גם לקטנים וגם לגדולים וכל אחד יחיה בכבוד, גם הגדולים וגם הקטנים.

מירי רגב: לא צריך לכת לרפורמה.

כרמל שאמה-הכהן: אנחנו מצביעים על סעיף ההגדרות.

כרמל שאמה-הכהן: חברי הכנסת, תקשיבו על מה אתם מצביעים.

עמיר פרץ: אני אעזור לו לבנות לול.

כרמל שאמה-הכהן: אף אחד לא יכפה עליו לבנות לול.

יוסי ישי: חבר הכנסת פרץ, איפה כתוב בתקנות שלא?

יוסי ישי: בתקנות כתוב דבר אחד בלבד, שאם הוא יחליט שהוא רוצה לשקם את הלול שלו ולהגיע לרמה הנדרשת על פי חוק רישוי עסקים, הוא יוכל לקבל הטבות.

לאה יוגב: אדוני, לשם מה הוא צריך את התקנות אם הוא רוצה?

לאה יוגב: לשם מה הוא צריך את התקנה הזאת אם הוא רוצה לשדרג את הלול שלו?

לאה יוגב: אם יש לו כסף, שיעשה את זה.

לאה יוגב: אתה מחייב את כל המגדלים.

יעקב כהן: אני מצטער שהסיכומים שהיו טריים לפני שלושה שבועות לא קיימים.

עמיר פרץ: אתם עכשיו לא מדברים יותר.

עמיר פרץ: תנו לנו עכשיו לעשות את העבודה.

עמיר פרץ: שמענו אתכם.

כרמל שאמה-הכהן: אנחנו מצביעים על סעיף ההגדרות ללא ההגדרה אתר ייעודי וכתב אישור.

כרמל שאמה-הכהן: בעד אישור סעיף ההגדרות ללא ההגדרות "אתר ייעודי" ו"כתב אישור" – פה אחד סעיף ההגדרות אושר

לאה ורון: חברת הכנסת מירי רגב מצביעה במקום חבר הכנסת אופיר אקוניס.

עמיר פרץ: תודה רבה.

עמיר פרץ: חנוכה שמח.

כרמל שאמה-הכהן: נא להקריא את סעיף 2.

אפרת ורד: 2.

אפרת ורד: מכסה ארצית גודל משק הלול לייצור ביצי מאכל לשיווק בהיקף ארצי בשנת התכנון, יהיה גידול מטילות לייצור 1,908,000,000 ביצי מאכל לשיווק (להלן – המכסה הארצית).

כרמל שאמה-הכהן: הערות לסעיף.

כרמל שאמה-הכהן: אין.

כרמל שאמה-הכהן: אנחנו מצביעים.

כרמל שאמה-הכהן: בעד אישור תקנה מספר 2 – פה אחד תקנה מספר 2 אושרה

אפרת ורד: 3.

אפרת ורד: קביעת מכסות אישיות העקרונות לקביעת מכסות אישיות לייצור ביצי מאכל לשיווק לכל מגדל לשנת התכנון, במסגרת המכסה הארצית, יהיו כאמור בתקנות 4 עד 8.

לאה יוגב: 4 עד 6.

לאה יוגב: 7 ו-8, זאת רפורמה.

כרמל שאמה-הכהן: כשנגיע ל-7 ו-8, אם זאת הרפורמה, נבטל אותם.

כרמל שאמה-הכהן: אנחנו מצביעים על תקנה 3.

כרמל שאמה-הכהן: בעד אישור תקנה מספר 3 – פה אחד

אפרת ורד: 4.

אפרת ורד: מכסה אישית לכל מגדל תיקבע מכסה אישית לייצור ביצי מאכל לשיווק בשנת התכנון, שתהיה שווה למכסה האישית לייצור ביצי מאכל לשיווק שנקבעה לו לשנת 2011.

כרמל שאמה-הכהן: אנחנו מצביעים.

כרמל שאמה-הכהן: בעד אישור תקנה מספר 4 – פה אחד תקנה מספר 4 אושרה

אפרת ורד: 5.

אפרת ורד: מכסות חדשות (א) ועדת המכסות תקבע מכסות אישיות בהיקף של עד 250,000 ביצי מאכל למגדל חדש, כמפורט להלן:

אפרת ורד: (1) מכסות בהיקף כולל של עד 10 מיליון ביצים למגדלים חדשים בישובים המצויים באזור עדיפות לאומית לפי החלטת הממשלה מספר 1060 מיום כ"ו בכסלו התש"ע (14 בדצמבר 2009).

אפרת ורד: (2) מכסות בהיקף כולל של עד 6 מילין ביצים למגדלים חדשים מקרב האוכלוסייה הערבית, הדרוזית והצ'רקסית בלבד, בכל הארץ.

אפרת ורד: בעקבות הגדלה של המכסה בשנה קודמת, ייחדנו מכסה בהיקף מסוים להקצאה של מכסות למגדלים חדשים.

אפרת ורד: בשנה שעברה המכסה הזאת יוחדה לאזור עדיפות בצפון, הביקוש היה דל והחלטנו לפתוח את זה לכל הארץ לפי אזורי עדיפות.

אפרת ורד: לאוכלוסייה הערבית כאפליה מתקנת יש מכסה ייעודית של שישה מיליון ביצים שמיועדת לבני המיעוטים.

איתי עצמון: אילו אזורים נכללים?

קריאה: אזור עדיפות לפי חוק עדיפות.

אפרת ורד: בהחלטת ממשלה מוזכרים כל הישובים.

כרמל שאמה-הכהן: כמו בשנה שעברה.

אפרת ורד: לא.

איתי עצמון: בשנה שעברה לא הוזכר אזור עדיפות לאומית.

אפרת ורד: היה לפי צו עידוד השקעות הון בחקלאות בצפון בלבד.

קריאה: השנה זה יותר רחב.

איתי עצמון: הערה.

איתי עצמון: אני מציע להפנות לפרק כ"ו לחוק ההתייעלות כאשר אנחנו מדברים על אזור עדיפות לאומית, בין היתר משום שאותו פרק לחוק ההתייעלות קובע חובה של פרסום החלטות ממשלה בנושא הגדרת אזורי עדיפות לאומית.

אפרת ורד: בסדר.

יוסי אדוני: אין לי התנגדות לסעיף הזה אבל בסעיף הזה, בתקנות של 2011, היה סעיף נוסף צמוד, תוספת ראשונה 5(א) ו-5(ב) על פי החלטת ממשלה 4829 ו-1626 בדבר חיזוקם של יישובי קו העימות בצפון, תוספת של עשרה מיליון ביצים ובכללים של 2012 משום מה הם נשמטו.

יוסי אדוני: אנחנו מבקשים להכניס אותם.

כרמל שאמה-הכהן: אני לא מבין מה נשמט.

יוסי אדוני: בכללים של 2011 הייתה תוספת שעכשיו הקריאו והייתה גם תוספת של שישה מיליון ביצים למגזר המיעוטים, לרבות הדרוזים.

יוסי אדוני: הייתה עוד תוספת של עוד עשרה מיליון ביצים, על פי החלטות ממשלה בדבר חיזוק יישובי קו העימות.

יוסי אדוני: אלה החלטות ממשלה שהתקבלו מספר שנים ועדיין החוות לא מימשו את המכסות האלה עקב בעיות שלא תלויות בהן.

יוסי ישי: לא הושמט.

יוסי ישי: היועץ המשפטי יסביר.

ערן אטינגר: לפני 12 שנים התקבלו החלטות ממשלה שנתנו עדיפויות בצפון.

ערן אטינגר: לפי אותו חוק שהזכיר חברי היועץ המשפטי החלטות הממשלה האלה בטלות.

ערן אטינגר: התאריך המדויק הוא בעוד עשרה ימים.

ערן אטינגר: החל מחקיקת חוק אזורי עדיפות לאומית בשנת 2009 אותו חוק והמפה שנקבעה בהחלטת הממשלה 1060 שנזכרת כאן, היא המפה שמנחה את הממשלה במתן הטבות באזורי עדיפות לאומית ועליה אנחנו נשענים.

ערן אטינגר: כלומר, אותם מגדלים יוכלו לקבל כי הם נכללים באזורי עדיפות לאומית.

ערן אטינגר: אין להם הטבה עדיפה על תושבי אזורי עדיפות לאומית אחרים.

כרמל שאמה-הכהן: ב-2011 היו 26 מיליון ביצים ועכשיו אתה יורד ל-16 מיליון.

כרמל שאמה-הכהן: נעלמו עשרה מיליון ביצים.

כרמל שאמה-הכהן: תחזיר אותן.

כרמל שאמה-הכהן: את ההיקף הכולל, אדוני המנכ"ל, נשאיר כמו בשנה שעברה.

כרמל שאמה-הכהן: למיעוטים נעגל את זה לעשרה ואת היתרה תיתן בסעיף (1) ובכך נגמר הסיפור.

קריאה: זה מצריך תיקון של המכסה הארצית ואת זה אי אפשר לפרוץ.

כרמל שאמה-הכהן: זה היה בנוסף למכסה הארצית.

יוסי ישי: לא, זה חייב להיות בתוך המכסה הארצית.

כרמל שאמה-הכהן: אתה רוצה, נפתח את המכסה הארצית.

כרמל שאמה-הכהן: אין בעיה.

יוסי ישי: אי אפשר.

כרמל שאמה-הכהן: בשנה עברה הייתה אותה מכסה.

כרמל שאמה-הכהן: שמואל לויט: הכמות הזאת של הישובים, יכול להיות שתאושר במהלך הימים הקרובים בוועדת המכסות.

לאה ורון: בפני חברי הכנסת מונחות התקנות שהתקבלו בשנה שעברה.

לאה ורון: אתם יכולים לשבת כי לכל חברי הכנסת מצורפות התקנות משנה שעברה.

יוסי ישי: בשנה שעברה נתנו בקובייה הזאת שישה מיליון ביצים.

יוסי ישי: כרגע נתנו 16 מיליון.

יוסי ישי: היושב ראש מבקש להוסיף את עשרת המיליון.

יוסי ישי: במקום עשרת המיליון, יהיו עשרים.

שמואל לויט: הקובייה של העשרה שמיועדת לארבעת הישובים בהחלטת הממשלה, חלק ממנה אני מניח יינתן בימים הקרובים.

קריאה: חלק ניתן השנה.

שמואל לויט: לכן זאת קובייה שמנוצלת.

קריאה: אולי יישארו חמישה מיליון.

יוסי ישי: מאחר ועדיין פרק הזמן לניצול לא הסתיים וההערכה של מועצת הלול היא שחמישה מיליון מתוך העשרה ינוצלו, לכן צריך לתת כאן עוד חמישה נוספים בלבד.

כרמל שאמה-הכהן: מתי ינוצלו?

שמואל לויט: השבוע הזה.

כרמל שאמה-הכהן: עד 1 בינואר.

יוסי ישי: כן.

יוסי ישי: לכן נוסיף, במקום 10 יהיה 15.

כרמל שאמה-הכהן: אני לא רוצה לשחרר את התקנות עד שלא תיתנו לי אישור ב-31 שעדכנתם את זה.

כרמל שאמה-הכהן: מקובל?

יוסי ישי: קיבלתי.

יוסי ישי: מקובל.

יעקב כהן: אדוני היושב ראש, בהנחה שסעיפי הרפורמה ---

כרמל שאמה-הכהן: אתה מוכן לעזוב אותי עם הרפורמה?

כרמל שאמה-הכהן: מספיק עם הסיפור הזה של הרפורמה.

כרמל שאמה-הכהן: אתם עושים לנו כאן שטיפת מוח?

כרמל שאמה-הכהן: אין שום רפורמה.

כרמל שאמה-הכהן: לא תהיה רפורמה.

כרמל שאמה-הכהן: מספיק.

כרמל שאמה-הכהן: אני מדבר אתו על משהו אחד ואתה יכול להתייחס לזה.

יוסי ישי: אדוני היושב ראש, קיבלתי.

יעקב כהן: המכסות האלה הן מכסות שונות מהמכסות האחרות שכתובות בסעיף.

יעקב כהן: למכסות האלה יש מה שנקרא חוק גליל.

יעקב כהן: זאת אומרת, הם יקבלו סובסידיה.

יעקב כהן: אלה מתיישבים שלוקח להם שנים.

יעקב כהן: אני יושב כאן בין חברי ועד מושב נטועה שמזיעים כדי לאשר את המגרשים ואת הנחלות של אותם חברים.

כרמל שאמה-הכהן: אין ויכוח.

כרמל שאמה-הכהן: אנחנו עוזרים להם.

כרמל שאמה-הכהן: תתייחס לתשובה שהוא נתן.

כרמל שאמה-הכהן: אתה מפזר את הדיון.

יעקב כהן: אני לא מפזר.

יעקב כהן: משפט אחד ואני מסיים.

יעקב כהן: לסעיף הזה יהיו מקורות והוא צריך להיות בנפרד כי יש לו גם זכויות עם חוק גליל.

יעקב כהן: תודה אדוני היושב ראש.

יוסי ישי: אדוני היושב ראש, קיבלתי את הצעתך.

כרמל שאמה-הכהן: תן תשובה למה שהוא אמר.

יוסי ישי: מאחר שיש עשרה מיליון ביצים שמיועדות לנושא הזה של המגדלים שהיו אמורים להקים.

יוסי אדוני: תגיד את הישובים.

יוסי אדוני: אביבית, מרגליות, נטועה ומושב זרעית.

יוסי אדוני: שידעו על שתי החלטות ממשלה, יישובי גדר.

יוסי אדוני: חשוב שזה יודגש.

יוסי ישי: את אותו סעיף שהופיע ב-2010 עם הישובים הספציפיים לאותו סעיף, אנחנו נוסיף אלא שבמקום עשרה מיליון יהיו חמישה מיליון ביצים בהנחה שחמישה מיליון ינוצלו במהלך השנה.

כרמל שאמה-הכהן: אני רוצה להבין.

כרמל שאמה-הכהן: הסעיף הזה – סעיף 5(1) - שהיה בשנה שעברה היה אמור להיות סעיף חד פעמי?

יוסי ישי: זה היה אמור לסגור יישום של החלטת ממשלה 1060.

יוסי ישי: אם היו מנצלים את הכול, זה היה נגמר.

כרמל שאמה-הכהן: זה לפעם אחת.

כרמל שאמה-הכהן: אפשר לקבוע סעיף האומר שהיתרה הזאת תהיה מה שלא נוצל השנה?

כרמל שאמה-הכהן: עשרה מיליון פחות מה שנוצל השנה?

יוסי ישי: אי אפשר.

כרמל שאמה-הכהן: למה?

יוסי ישי: יש כאן שני אלמנטים.

יוסי ישי: יש את אלמנט הקצאת המכסה ויש אלמנטים אחרים שאחר כך היועץ המשפטי יסביר.

יוסי ישי: זה מורכב.

עמיר פרץ: אנחנו תופסים דברים מורכבים קצת יותר מהר.

יוסי ישי: מבחינת היקף המכסה, כמו שאמרתי, מדובר בעשרה מיליון שמיועדים למטרה מסוימת, למגדלים צעירים שצריכים לעמוד בדרישות מסוימות על פי החלטת הממשלה ואז המכסה עומדת לרשותם.

יוסי ישי: לנושא הזה יש מכסה סגורה, עשרה מיליון ביצים.

כרמל שאמה-הכהן: זאת לא מכסה מתחדשת.

יוסי ישי: לא, היא חד פעמית.

יוסי ישי: היא סופית.

יוסי ישי: ברגע שמיצינו את התהליך, הסתיים העניין.

יוסי ישי: אומרים לי כרגע שחמישה מיליון ביצים מתוכם ינוצלו כנראה במהלך השנה וחמישה מיליון כנראה לא יספיקו.

יוסי ישי: אני מקבל את הצעתו של אדוני שאנחנו נשריין כאן חמישה מיליון ביצים בכפוף לכך שנדווח.

יוסי ישי: לגבי המרכיבים האחרים, חוק גליל ואחרים, אני מבקש מהיועץ המשפטי שלי לפרש.

כרמל שאמה-הכהן: רגע.

כרמל שאמה-הכהן: אפשר לעשות את זה יתר פשוט.

כרמל שאמה-הכהן: הסעיף הזה יהיה בגובה עשרה מיליון פחות מה שנוצל השנה.

יוסי ישי: אין לי בעיה.

יוסי ישי: זה אותו הדבר.

עמיר פרץ: לא, זה לא אותו הדבר.

עמיר פרץ: יש לי הצעה, אם אתם רוצים לעשות צדק מוחלט.

עמיר פרץ: מה שמציע אדוני, זה בהחלט צדק יחסי וזה לקחת את המכסה החדשה מינוס היתרה שלא נוצלה ולהוסיף אותה כמכסה שנתית ל-2012.

עמיר פרץ: מה שטוענים המגדלים האחרים זה שבגלל תהליכים של ועדות בינוי וכולי, הם לא הצליחו לנצל את אותה מכסה ייחודית שאמורה, בצדק או לא בצדק, להינתן להם.

עמיר פרץ: אני מציע שיתרת עשרת המיליון תאושר ל-2012 על פי התנאים שנקבעו ב-2011 לטובת אותם מגדלים שבגלל בעיות בירוקרטיות לא ניצלו.

כרמל שאמה-הכהן: זה מה שאמרנו.

יוסי ישי: לא.

עמיר פרץ: לא.

עמיר פרץ: אתה מכניס את המכסה שלך, חמישה מיליון.

עמיר פרץ: אתה לוקח את החמישה מיליון שלא נוצלו ומכניס ל-16 מיליון כך שיוצא לך 21 מיליון.

כרמל שאמה-הכהן: לא.

עמיר פרץ: כן.

עמיר פרץ: אתה הצעת לגבי החמישה מיליון שמומשו.

כרמל שאמה-הכהן: אתה אומר לי מה הצעתי?

עמיר פרץ: אני אומר מה הבנתי.

יוסי ישי: חבר הכנסת פרץ הבין טוב מאוד.

יוסי ישי: אני אשיב.

עמיר פרץ: אני אומר מה שהבין משרד החקלאות שאתה הצעת.

כרמל שאמה-הכהן: אני הצעתי להוסיף סעיף שמה שלא נוצל השנה, ינוצל בשנה הבאה.

מירי רגב: באותם תנאים.

כרמל שאמה-הכהן: באותם תנאים.

כרמל שאמה-הכהן: ברור.

עמיר פרץ: לא יכול להיות באותם תנאים כי יש לך 16 מיליון חדשים לפי תנאים חדשים בגלל כללים שנקבעו.

קריאה: מה שחבר הכנסת עמיר אומר, הוא צודק.

קריאה: צריך סעיף בנפרד.

כרמל שאמה-הכהן: יש עוד הערות?

כרמל שאמה-הכהן: הסעיף הזה גמור.

יוסי ישי: לא, הוא לא גמור.

כרמל שאמה-הכהן: יש את סעיף 5(א)(1) בתקנות שהיה בהיקף של עד עשרה מיליון ב-2011.

כרמל שאמה-הכהן: ההצעה היא לקיים את אותו סעיף ב-2012 אלא שההיקף שלו יהיה עשרה מיליון פחות מה שנוצל ב-2011.

יוסי ישי: זה לא ניתן.

יוסי ישי: היועץ המשפטי יסביר.

ערן אטינגר: התקנות האלה לא יכולות לגבור על חקיקה ראשית.

ערן אטינגר: חוק אזורי עדיפות לאומית והחלטת הממשלה שנקבעה ממנו קבעו אזורי עדיפות לאומית.

ערן אטינגר: אי אפשר היום לצבוע ישובים ספציפיים בתוך אזורי עדיפות לאומית.

ערן אטינגר: זה פשוט לא ניתן.

מירי רגב: אפשר.

מירי רגב: בוועדת הכספים אנחנו דנים בזה כל הזמן.

כרמל שאמה-הכהן: היועץ המשפטי יכריע בזה משפטית.

איתי עצמון: לפי פרק כ"ו לחוק ההתייעלות שעניינו אזורי עדיפות לאומית, אכן הוסדר פעם ראשונה בחקיקה ראשית כל הנושא של קביעת אזורי עדיפות לאומית על ידי החלטות ממשלה והקריטריונים הם שוויוניים.

איתי עצמון: לכן אני מסכים עם עמדת משרד החקלאות שלא ניתן לעשות את זה בצורה הזאת.

יעקב כהן: למרות שאלה החלטות שהתקבלו בעבר?

איתי עצמון: יש גם הוראה לעניין החלטות שהתקבלו בעבר.

איתי עצמון: יש הוראת מעבר בסעיף 162 לאותו פרק כ"ו שאומרת כדלקמן: "החלטת ממשלה שניתנה ערב תחילתו של פרק זה שלא לפי הוראות חיקוק ומקנה הטבות לאזור או לישוב על בסיס עדיפות לאומי, תתבטל בתום שנתיים וחצי מיום תחילתו של פרק זה", שזה היה 15 ביולי 2001, "או עד המועד הקבוע בה, לפי המוקם".

עמיר פרץ: כמה זה שנתיים וחצי?

איתי עצמון: אם אני לא טועה, עוד כמה ימים.

קריאה: עוד עשרה ימים.

ערן אטינגר: הישובים האלה כלולים באזורי עדיפות.

עמיר פרץ: אבל הם לא יקבלו את ההטבות הייחודיות שמגיעות להם.

יוסי אדוני: יש לי כאן מכתב ממינהל מקרקעי ישראל שמראה שמדובר בילדים שיש להם תוכניות בנייה מוכנות והן תקועות במינהל בעקבות טעויות טכניות כאלה ואחרות.

יוסי אדוני: הם הגישו תב"אות שכבר נמצאות במחוזי בהפקדה בשלבים סופיים.

יוסי אדוני: מדובר על ארבעת הישובים.

יוסי אדוני: יש לי כאן מסמך ממינהל מקרקעי ישראל.

עמיר פרץ: אלה תקנות ולא חקיקה ראשית.

עמיר פרץ: יש הבדל.

עמיר פרץ: היום אנחנו דנים בתקנות ולא בחקיקה ראשית.

כרמל שאמה-הכהן: אין ברירה אלא להוסיף את הכמות הזאת לסעיפים האלה.

עמיר פרץ: אבל מה זה נותן?

כרמל שאמה-הכהן: אז לא להוסיף?

כרמל שאמה-הכהן: אומרים לך שמשפטית אי אפשר.

כרמל שאמה-הכהן: תחליף אותי לכמה דקות ותפתור את הבעיה.

כרמל שאמה-הכהן: בוא שב כאן ותחליט.

עמיר פרץ: אני לא צריך לשבת שם.

עמיר פרץ: מכאן אני מנהל את הישיבה.

עמיר פרץ: לך לענייניך.

עמיר פרץ: עד שתחזור אנחנו נפתור את הבעיה.

עמיר פרץ: חבר הכנסת עמיר פרץ מחליף את היושב ראש

עמיר פרץ: אני באמת שואל עכשיו, עם כל הכבוד הראוי.

עמיר פרץ: יושבים כאן חבר'ה שאומרים שבתהליכי הגשה כאלה ואחרים עומדים עשרה מיליון.

עמיר פרץ: להערכתכם חמישה מיליון מתוכם ישלימו את התהליכים עד סוף החודש ולכן אתם גם מעריכים שחמשת המיליון האלה יקבלו את ההטבות הנוספות בנוסף למה שיגיע ליתר האנשים שיממשו את ה-16 מיליון ב-2012.

עמיר פרץ: זה מה שאתם אומרים.

עמיר פרץ: הם באים עכשיו בטענת ביניים.

עמיר פרץ: לנו יש בעיה מאוד פשוטה.

עמיר פרץ: יש כאן שאלה של מעבר של חמישה מיליון כי הם טוענים שרוב החמישה מיליון נמצאים כבר בתהליך שיש מספיק גורמים שביקשו אותם, כאלה שהתחילו בתהליך של בנייה וכולי, כל מה שתיארו כאן.

עמיר פרץ: החמישה מיליון האלה זוקפים בגינם הטבה נוספת מעבר ל-16 מיליון.

עמיר פרץ: לכן חייב להינתן כאן פתרון כי יכול להיות שחלק מהאנשים הקימו מתקנים או מבנים בגין העובדה שהם היו בטוחים שיעברו את התהליכים בזמן אבל הם עוכבו בגלל מוסדות ממשלתיים ולא בגלל עניין שלהם.

עמיר פרץ: לכן צריך לעשות א ההבחנה הזאת.

עמיר פרץ: לפי דעתי גם אם אנחנו צריכים לרשום כאן שהחמישה מיליון יהיו מותנים באיזה סעיף גיבוי של חקיקה ראשית וייכנסו לתוקפם מיד כאשר נוסיף עוד חצי שנת מעבר.

מירי רגב: לא צריך חקיקה ראשית.

עמיר פרץ: יכול להיות שכן, הוא יבדוק, אבל היה ויש, אנחנו נצביע על תקנה שאומרת שאותם עשרה מיליון ועד לגמר מימוש המכסה, ועד לא יותר מתום עוד חצי שנה, מותנים בכך שתתבצע בינתיים חקיקה ראשית בגין חצי השנה.

עמיר פרץ: אם בתום חצי שנה לא תתבצע חקיקה ראשית, יתרת הביצים מעשרת המיליון יעברו לטובת 16 המיליון שיהיו מכסה כללית.

עמיר פרץ: בינתיים בשנת 2012 יופעלו 16 המיליון לפי חלוקה של עשרה מיליון ושישה מיליון למגזר הייחודי.

עמיר פרץ: זה המתווה.

עמיר פרץ: לא נצליח להעביר חקיקה ראשית, לא יוכלו לקבל.

איתי עצמון: חבר הכנסת פרץ, אני פשוט לא מכיר מנגנון שמתנה תוקפה של חקיקת משנה בהתקדמות של הליכי חקיקה ראשית.

עמיר פרץ: אנחנו נמציא את זה.

עמיר פרץ: אני כבר 23 שנים כאן, ואתה יודע כמה דברים חדשים המצאתי?

עמיר פרץ: אנחנו המחוקקים.

קריאה: יש כאן מישהו ממשרד המשפטים?

איתי עצמון: כן.

יצחק וקנין: נציגת משרד המשפטים, מה את אומרת על מה שמציע עמיר?

לירון אדלר- מינקה: אני מצטערת, אבל אני לא חושבת שהדבר הזה אפשרי.

לירון אדלר- מינקה: חקיקה ראשית, זה הדבר שגובר על חקיקת המשנה.

לירון אדלר- מינקה: אין מניעה לתקן את החקיקה הראשית.

עמיר פרץ: עם כל הכבוד גברתי, את יודעת כמה דברים אנחנו מכניסים בחוק ההסדרים ובאלף ואחת תקנות?

עמיר פרץ: אני אתן לך דוגמאות של חוקים שלא נכנסו לתוקף בגין העובדה שלא חוקק חוק ראשי.

עמיר פרץ: מה היה היום כאשר חוקקנו חוק מיוחד כדי לא להאריך את גיל הפרישה לנשים?

עמיר פרץ: החוק המקורי קבע תאריך מסוים אבל הוא קבע רק שצריכים להתקיים מספר תנאים.

עמיר פרץ: משלא התקיימו אותם תנאים, החוק הראשי לא נכנס לתוקף.

לירון אדלר- מינקה: זה חוק מול חוק ואתה לא יכול בחקיקת משנה.

עמיר פרץ: אני לא אמרתי שחקיקת המשנה תגבר.

עמיר פרץ: אמרתי שהזכויות העודפות בגין אותן חמישה מיליון ביצים, יעמדו בתוקף למשך חצי שנה בלבד וזאת בתנאי שבוצעה חקיקה ראשית.

עמיר פרץ: הממשלה תחליט שהיא לא עושה חקיקה ראשית, זה לא יהיה.

יצחק וקנין: יש לי רעיון כדי לפתור את הבעיה.

יצחק וקנין: מדובר כאן על עוד חמישה מיליון ביצים.

יצחק וקנין: השאלה היא האם אי אפשר שהמועצה תתכנס ותקצה לאותם מגדלים.

יצחק וקנין: הרי זה הולך שמית.

יצחק וקנין: שם יודעים את השמות.

יצחק וקנין: אתם יודעים מה השמות.

שמואל לויט: יש הצעה אחרת.

שמואל לויט: הדרך היא לקבוע בתקנות של 2011 שמי שיגיש בקשה עד 31 בדצמבר.

יוסי ישי: חבר הכנסת פרץ, אני חושב להתחבר להצעה של אדוני אבל כמו שהמשפטנים אומרים אי אפשר להפוך את היוצרות.

יוסי ישי: אני רוצה דווקא ללכת בכיוון שלך.

יוסי ישי: לא להקצות את חמשת המיליון.

יוסי ישי: את החמישה כן, נשאיר אותם לטובת אלה שכנראה יצטרפו, אבל את חמשת האחרים לא להקצות אלא לשמור אותם בצד.

יוסי ישי: תריץ את התיקון בחקיקה ראשית.

יוסי ישי: הרי גם לפי ההצעה שלך, אם את חקיקת המשנה אתה מאשר בתנאי ואחריה לא תבוא חקיקה ראשית, זאת מילה ריקה.

יוסי ישי: לכן אני מציע הפוך.

יוסי ישי: אנחנו נשמור את החמישה מיליון, תלך לחקיקה הראשית, ואם תצליח להעביר את החקיקה הראשית, ותוך חודש אפשר לעשות זאת, יש לך עוד חמישה מיליון.

יצחק וקנין: אנחנו מדברים כאן בסך הכול על כמה מגדלים?

יעקב כהן: על ארבעים מגדלים.

יצחק וקנין: של אותם ארבעת הישובים שציינתם.

יצחק וקנין: כל הבעיה הרגע היא שהם לא הגישו בקשות?

יוסי ישי: לא.

יוסי ישי: הם לא עומדים בתנאים.

יצחק וקנין: כי הם לא גרים במקום או לא בנו?

יוסי ישי: הם לא עומדים בשום תנאי.

אורי צוק-בר: בנובמבר פנינו לכל ארבעת הישובים האלה, אחרי שבתחילת השנה הודענו להם שזאת השנה האחרונה, ונשלח אליהם מכתב בו הזכרנו שוב שזאת השנה האחרונה, בשנה הבאה אי אפשר, וביקשנו לדעת מה קורה עם כל אחד מהם ומה הסטטוס שלהם.

אורי צוק-בר: מתוך ארבעת הישובים קיבלנו תשובה מישוב אחד בלבד.

אורי צוק-בר: כל שלושת הישובים, כנראה עוד אין שמות, אין אנשים ואני לא יודע בדיוק באיזה סטטוס הם נמצאים.

אורי צוק-בר: ישוב אחד ענה למשרד החקלאות תשובה והסביר שהייתה בעיה עם המינהל וכולי ב-2008, למרות שהחלטת ממשלה היא כבר מ-2000.

אורי צוק-בר: זאת אומרת, זה לא שאתמול התקבלה ההחלטה וכולם חלמו אלא זה הרבה זמן אחורה.

אורי צוק-בר: קיבלנו תשובה מישוב אחד ומתוך הישוב הזה ארבעה כבר הופנו לוועדת מכסות וכבר השבוע כנראה – אם הניירת שלהם תקינה – יוקצו להם מכסות.

מירי רגב: איזה ישוב?

אורי צוק-בר: זרעית.

לאה ורון: יש כאן אנשים ממרגליות, נטועה או אביבים?

קריאה: כן.

אורי צוק-בר: יש ועדת מכסות.

אורי צוק-בר: השבוע אנחנו מקיימים ועדת מכסות במועצת הלול.

אורי צוק-בר: השבוע פנו עוד פעם, אחרי המכתב מנובמבר, אל כל הישובים וביקשו לדעת שמית ופרטנית, כל אחד היכן הוא עומד.

אורי צוק-בר: מה שיגיע השבוע לוועדה ויהיה שם את התנאים המינימאליים כדי שאפשר יהיה להקצות – בן אדם שגר, שבונה בית, שעומד בתנאים הבסיסיים – תוקצה לו המכסה השבוע בוועדת המכסות.

אורי צוק-בר: יש לנו כבר לפחות חמישה מועמדים שהגישו בקשות שמיות כאלה ויכול להיות שיש ישובים שאין אפילו שמות.

אורי צוק-בר: אנחנו נדע את זה בעוד שלושה ימים.

עמיר פרץ: כל בקשה כזאת שווה מיליון?

אורי צוק-בר: כל בקשה כזאת שווה אפשרות להתפרנס מייצור ביצים.

עמיר פרץ: מיליון?

יוסי ישי: 500 אלף ביצים עם חוק הגליל.

אורי צוק-בר: 250 אלף ביצים.

עמיר פרץ: אם כן, זה בסך הכול מיליון.

אורי צוק-בר: אם המגדלים האלה יקבלו במסגרת הקבוצה השנייה כאן, אפשר לתקן את חוק הגליל.

עמיר פרץ: יש לי הצעה.

עמיר פרץ: תמשיכי לקרוא את כל התקנות ואחר כך נחזור לסעיף הזה.

איתי עצמון: כלומר, כרגע תקנת משנה (א) לא מאושרת.

עמיר פרץ: לא.

עמיר פרץ: אם נקבל התחייבות ממנכ"ל משרד החקלאות שהוא מתחייב שמשרד החקלאות ייזום הצעת חוק.

יוסי ישי: קטונתי.

יוסי ישי: אני לא יכול להתחייב לבצע תיקון כזה.

עמיר פרץ: אנחנו ניזום אבל אתם תתמכו ולא תתנגדו.

עמיר פרץ: אם משרד החקלאות מתחייב לא להתנגד להצעת חוק של ועדת הכלכלה.

איתי עצמון: ועדת הכלכלה לא יכולה.

איתי עצמון: אין לה סמכות.

עמיר פרץ: חברי הכנסת.

עמיר פרץ: תמשיכי להקריא.

אפרת ורד: (ב) קביעת מכסה לפי תקנת משנה (א) תותנה בהתקיים אלה: (1) המגדל הוא אזרח ישראלי או תושב.

אפרת ורד: לעניין זה "תושב" – כהגדרתו בחוק מרשם האוכלוסין, התשכ"ה -1965.

אפרת ורד: (2) המגדל הוא בעלים של קרקע חקלאית שנועדה לשמש לגידול בעלי חיים ושניתן לפי כל דין להקים עליה לול לגידול מטילות.

אפרת ורד: לעניין זה "בעלים" – לרבות מי שזכאי על פי דין להירשם כבעלים וכן מחזיק כמשמעותו בסעיף 2 לחוק ההתיישבות החקלאית (סייגים לשימוש בקרקע חקלאית ובמים), התשכ"ז-1967 (להלן – מחזיק).

אפרת ורד: (3) המגדל מתגורר מגורי קבע בסמוך לקרקע החקלאית הנזכרת בתקנת משנה (ב)(2) ואם הוא מחזיק – הוא מתגורר במשקו החקלאי בישוב שבו יוקם על ידיו הלול בו תיוצר המכסה.

אפרת ורד: (4) המגדל, או בן זוגו, לא היה במועד כלשהו קודם לשנת 2012, בעל מכסה לייצור ושיווק ביצי מאכל מכוח החוק, בעל מכסה מכוח צו הפיקוח על מצרכים ושירותים (יצור חלב), התשכ"ז-1967 או מכוח חוק תכנון משק החלב, התשע"א-2011 (להלן – חוק תכנון משק החלב), למעט מי שנקבעה לו רק מכסת חלב עיזים שהכירה ועדת המכסות שהוקמה מכוח סעיף 5 לחוק תכנון משק החלב כ"משק סגור".

עמיר פרץ: יש הערות?

עמיר פרץ: לא.

עמיר פרץ: אנחנו מצביעים.

עמיר פרץ: בעד אישור תקנת משנה (ב) – פה אחד תקנת משנה (ב) אושרה

אפרת ורד: (ג) בקשה לקבלת תמיכה תוגש בתוך שישים ימים מיום פרסומן של תקנות אלה ותהיה ערוכה לפי הנוסח שבתוספת הראשונה.

עמיר פרץ: יש הערות?

איתי עצמון: יש לי הערה.

איתי עצמון: בתקנות לשנה הנוכחית הייתה הוראה שקובעת כי ועדת המכסות תהיה רשאית להאריך את התקופה האמורה מנימוקים מיוחדים שיירשמו.

איתי עצמון: האם יש סיבה להשמטה בנוסח הנוכחי?

עמיר פרץ: למה רק שישים ימים?

עמיר פרץ: מי יספיק לדעת על זה בשישים ימים?

יעקב כהן: הספיקו יותר מדיי.

יעקב כהן: יש 400 בקשות.

עמיר פרץ: אולי החמישים שלא יודעים, דווקא להם מגיע.

יוסי ישי: אם אתה לא קובע זמן, אתה לא יכול לקבוע את המכסות למי שזקוק כי המכסה היא מוגבלת.

יוסי ישי: לכן אתה חייב להגביל את זה בזמן.

עמיר פרץ: תשעים ימים.

מירי רגב: אבל למה?

מירי רגב: בוא ניקח את מה שאמר היועץ המשפטי, נכניס את זה לתוך הסעיף הזה.

עמיר פרץ: זאת יותר מדיי גמישות.

מירי רגב: למה?

מירי רגב: זה היה כך בעבר.

יוסי ישי: אני מקבל את ההצעה של אדוני.

יוסי ישי: הוא רוצה תשעים ימים במקום שישים ימים.

יוסי ישי: בסדר.

מירי רגב: אבל למה?

יוסי ישי: זה פוגע באחרים.

אורי צוק-בר: בשנה שעברה קיבלנו 300 בקשות בזמן של 45 ימים.

עמיר פרץ: תשעים ימים.

עמיר פרץ: אנחנו מצביעים.

עמיר פרץ: בעד אישור תקנת משנה (ג) – פה אחד תקנת משנה (ג) אושרה

אפרת ורד: אדוני היושב ראש, ברשותכם אני חוזרת לתקנת משנה (ב).

אפרת ורד: העיר בצדק איתי בטלפון שבטעות הושמטה המילה "כל" ואלה תנאים מצטברים.

אפרת ורד: בפסקה (ב) ייאמר: "קביעת מכסה לפי תקנת משנה (א) תותנה בהתקיים כל אלה".

עמיר פרץ: כל התנאים האלה צריכים להתקיים.

אפרת ורד: כן.

מירי רגב: זה היה גם בעבר?

אפרת ורד: כן.

אפרת ורד: (ד) דין בקשה לקבלת מכסה שהוגשה לפי תקנה 5(ה) לכללי 2011 שלא ניתנה בה החלטה של ועדת המכסות עד לתחילתן של תקנות אלה, כדין בקשה שהוגשה לפי תקנת משנה (ד) אם מתקיימים במבקש התנאים הקבועים בתקנת משנה (ב).

איתי עצמון: תוכלי להסביר מה הסיבה להוראה הזאת שלא הייתה קיימת בכללים לשנה הנוכחית?

איתי עצמון: מדוע לא ניתנה החלטה של ועדת מכסות ולמה בעצם צריכים לחול התנאים הקבועים בתקנת משנה (ב) לתקנות לשנת 2012?

שמואל לויט: במועצה לענף הלול היה מצב במשך פרק זמן מסוים בו ועדת המכסות הושבתה בגלל התפטרות חברים.

שמואל לויט: לכן היא תחדש את הדיון בכל הבקשות בסוף דצמבר.

שמואל לויט: יכול להיות שיהיו הרבה מאוד בקשות שהתקבלו במהלך שנת 2011 והדיון בהן לא הסתיים, בין אם לחיוב או בין אם לשלילה, ולכן מאריכים.

איתי עצמון: השאלה אם אין בכך כדי להרע את מצבם של האנשים שהגישו בקשות בהסתמך על ההוראות לשנת 2011.

שמואל לויט: לא, אין בכך כדי להרע.

מירי רגב: אז למה להוסיף את הסעיף הזה?

שמואל לויט: כדי ליצור המשכיות.

יוסי ישי: הם יוכלו להגיש מחדש.

שמואל לויט: זה לא מקל על המבקשים.

שמואל לויט: הוא כבר ביקש ונתת לו את האורכה.

יוסי ישי: אז נותנים את ההמשכיות הזאת.

שמואל לויט: רוצים את האפשרות לקבל החלטות בעוד שבועיים.

שמואל לויט: אם אנחנו לא קובעים את זה, זה נגמר.

עמיר פרץ: כתוב "דין בקשה לקבלת מכסה שהוגשה יהיה דינה כדין הבקשה".

איתי עצמון: יראו בקשה שהוגשה כבקשה?

שמואל לויט: כן.

שמואל לויט: רציפות והמשכיות.

עמיר פרץ: תמשיכי.

אפרת ורד: (ה) ראתה ועדת המכסות כי קביעת מכסה לכל המבקשים שעומדים בתנאי הסף לפי תקנת משנה (ב) תביא לכך שהיקף המכסה הכולל יעלה על היקף המכסה הכולל הקבוע בתקנת משנה (א), תערוך הגרלה בין אותם המבקשים, ותקבע מכסה אישית כאמור בתקנת משנה (א) לזוכים בהגרלה.

איתי עצמון: אני מציע שאותה הגרלה תהיה או לפי נוהל או בפיקוח יושב ראש ועדת המכסות, לפי החלטת חברי הכנסת.

עמיר פרץ: מה זאת אומרת?

איתי עצמון: כאן כתוב רק שתיערך הגרלה ואני מציע את ההצעה.

יעקב כהן: בנוכחות ועדת המכסות.

מירי רגב: אני חושבת שזאת תוספת נכונה.

עמיר פרץ: צריך קודם שכל אלה שמשתתפים בהגרלה יהיו נוכחים.

יעקב כהן: לא.

אפרת ורד: צריך שזה יהיה ברור.

עמיר פרץ: כשמגרילים חלקות למשל, כל מי שהגיש בקשה נוכח באולם.

יעקב כהן: אנחנו נזמין אותם.

יוסי ישי: זה כתוב בסעיף.

יוסי ישי: כתוב ש"ראתה ועדת המכסות".

יוסי ישי: היא תערוך.

איתי עצמון: הבנו שהיא תערוך, אבל השאלה היא אם לא צריכים להיות איזה שהם כללים לעניין הזה, פיקוח או שיהיה יושב ראש הוועדה יהיה נוכח.

יוסי ישי: ועדת המכסות נוכחת.

יעקב כהן: אני מציע לקבל את הצעתו של חבר הכנסת עמיר פרץ.

עמיר פרץ: חברים, נוסיף שזה יהיה בפיקוח ועדת המכסות, נוכחות יושב ראש ועדת המכסות או אחר במקומו שועדת המכסות מינתה לצורך כך ויוזמנו כל המוגרלים.

עמיר פרץ: מי שירצה, יבוא.

עמיר פרץ: בשדרות מכרו עכשיו חמישים חלקות אדמה, היו 500 אנשים שהגישו בקשות ו-500 אנשים ישבו באולם ולאף אחד לא הייתה טענה אחר כך.

עמיר פרץ: כולם היו נוכחים.

אפרת ורד: כבוד היושב ראש, נפלה טעות טכנית בתקנת משנה (ד).

אפרת ורד: ההפניה בשורה לפני אחרונה היא לתקנת משנה (ג) ולא (ד).

אפרת ורד: "שהוגשה לפי תקנת משנה (ג).

עמיר פרץ: אנחנו מצביעים על פסקות (ד) ו-(ה).

איתי עצמון: ההחלטה היא לפי מה שאתה הקראת קודם?

עמיר פרץ: כן.

איתי עצמון: כלומר, בפיקוח יושב ראש ועדת המכסות.

עמיר פרץ: או מי שהוסמך על ידי ועדת המכסות.

איתי עצמון: או ממלא מקומו.

עמיר פרץ: או מי שהוסמך על ידי הוועדה.

עמיר פרץ: להגרלה יוזמנו כל מי שהגיש בקשה למכסה.

איתי עצמון: אתה מאשר את (ד) ו-(ה)?

עמיר פרץ: אנחנו מצביעים על (ד) ו-(ה).

עמיר פרץ: בעד אישור תקנות משנה (ד) ו-(ה) – פה אחד תקנות משנה (ד) ו-(ה) אושרו

אפרת ורד: (ה) על קביעת מכסות לפי תקנה זו יחולו הנחיות ונהלים של שרת החקלאות ופיתוח הכפר שפורסמו באתר האינטרנט של משרד החקלאות ופיתוח הכפר שכתובתו היא , אם הם אינם סותרים או מגבילים הוראה מה וראות תקנה זו.

איתי עצמון: אני רוצה להעיר שבתקנות לשנת 2011 הייתה הוראה שאומרת כי באתר האינטרנט של המשרד כאמור יפורסמו גם הדרך והמועדים להגשת בקשה לקבלת מכסה.

אורי צוק-בר: אבל כאן כתבנו את זה כבר בתוך התקנות.

איתי עצמון: הכוונה היא לפרסום.

איתי עצמון: דרך ומועדים להגשת בקשה.

אפרת ורד: אין בעיה.

עמיר פרץ: אנחנו מצביעים על תקנת משנה (ה) עם התיקון של היועץ המשפטי.

עמיר פרץ: בעד אישור תקנה (ה) – פה אחד תקנת משנה (ה) אושרה היו"ר כרמל שאמה הכהן שב לנהל את הישיבה

אפרת ורד: 6.

אפרת ורד: מכסות מיוחדות למוסדות שיקומיים ועדת המכסות, לאחר התייעצות עם המנהל הכללי של משרד הרווחה והשירותים החברתיים או עם מי שהוא הסמיך לכך, רשאית לקבוע מכסה בהיקף של עד מאה אלף ביצי מאכל למוסד המשמש כמוסד שיקומי לאנשים עם מוגבלות לצורך קיום פעילות חברתית שיקומית ולצריכה עצמית של החוסים במוסד, ובלבד שהמכסה הכוללת שתוקצה לפי תקנה זו לא תעלה על 500 אלף ביצים.

איתי עצמון: תוכלי להסביר?

איתי עצמון: זאת הוראה חדשה.

אפרת ורד: כן.

אפרת ורד: המועצה תסביר.

שמואל לויט: יש מספר מוסדות שיקומיים בארץ שלצורך הפעילות השיקומית טיפול בבעלי חיים ובמטילות הוא חלק מהפעילות השיקומית שלהם.

שמואל לויט: עד היום לא היה מוסדר בצורה חוקית אחזקת המטילות על ידם.

שמואל לויט: לכן השרה ראתה לנכון, בשיתוף עם המועצה, להסדיר את העניין הזה מבחינה חוקית ולאפשר לאותם מוסדות שיקומיים להחזיק מטילות בכמות שנדרשת לצורך הצריכה העצמית באותם המוסדות.

איתי עצמון: השאלה אם לא ראוי שכל מוסד יקבל את אותה מכסה לפי איזה שהן אמות מידה.

איתי עצמון: כלומר, לא מוסדר כאן ההליך לקבלת המכסות האלה.

שמואל לויט: אמות המידה הן הצריכה העצמית ומספר החוסים שנמצא באותו מוסד.

שמואל לויט: זה המפתח.

איתי עצמון: השאלה מה ההליך.

איתי עצמון: האם זה לפי בקשה, האם רק מוסד מסוים יקבל?

איתי עצמון: אני חושב שראוי שהדברים יהיו לפי איזה שהן אמות מידה וקריטריונים שוויוניים.

אורי צוק-בר: יש כאן מכסה מירבית וכתוב גם שזה לפי הצריכה.

אורי צוק-בר: זה כבר לא משאיר כאן הרבה אפשרויות.

אורי צוק-בר: אם נגיד יש לך עשרה והמכסה הכוללת היא 500 אלף, אז זה חמישים אלף.

אורי צוק-בר: אם יש מישהו שיש לו לפי הצריכה רק 10,00 או 20 אלף, הוא יקבל 20 אלף, בלבד שזה לא יעלה על 500 אלף.

איתי עצמון: איפה כתוב שזה לפי הצריכה?

אורי צוק-בר: עד 500 אלף ולפי הצריכה העצמית.

איתי עצמון: כתוב ולצריכה עצמית ולא לפי הצריכה העצמית.

איתי עצמון: אין לי בעיה, אבל צריך להבהיר מה הקריטריון ולפי מה ייתנו את אותה מכסה.

אורי צוק-בר: לפי הצריכה העצמית.

אורי צוק-בר: אפשר לתקן את הנוסח ולומר לפי הצריכה העצמית.

איתי עצמון: כלומר, המכסה תהיה לצריכה עצמית ותינתן לפי? זה הקריטריון?

קריאה: זה לצריכה עצמית באותו מוסד.

קריאה: הכוונה הייתה גם לזה וגם לזה.

איתי עצמון: מוצעת כאן תקנה חדשה לעומת הנוסח של 2011 לפיה יינתנו מכסות מיוחדות למוסדות שיקומיים.

איתי עצמון: שאלתי בהתאם למה תינתן אותה מכסה, האם יהיו קריטריונים, האם זה יהיה לפי בקשה.

איתי עצמון: אני חושב שראוי להסדיר את הנושא הזה.

עמיר פרץ: למה?

עמיר פרץ: מה הסיפור של מוסדות שיקומיים?

שמואל לויט: הסברנו שזה לפי צריכה עצמית.

עמיר פרץ: צריכה עצמית של מי?

אפרת ורד: של החוסים.

שמואל לויט: למעשה הקריטריון הוא אחד והוא מספר החוסים.

יוסי ישי: יש מוסדות שיקום שחלק מהפעילות השיקומית שלהם היא באמצעות בעלי חיים.

עמיר פרץ: אני בעד.

יוסי ישי: אני יודע שאתה בעד.

עמיר פרץ: אבל זה מוסד ולא חקלאי.

יוסי ישי: מוסד.

איתי עצמון: אנחנו מוסיפים את התיקון.

עמיר פרץ: אבל רק לצורך המוסד שהפעילות והייצור מתבצעים במוסד עצמו.

יוסי ישי: בוודאי.

אורי צוק-בר: זה גם באישור משרד הרווחה.

איתי עצמון: זה יהיה לפי בקשה של המוסד?

יוסי ישי: כן.

יוסי ישי: חבר הכנסת עמיר פרץ מחליף את היושב ראש

עמיר פרץ: אנחנו מצביעים.

עמיר פרץ: בעד אישור תקנה מספר 6 – פה אחד תקנה 6 אושרה

אפרת ורד: 7.

אפרת ורד: תוספות קבועות (א) ועדת המכסות תקבע לבעל מכסה שניתן לו כתב אישור ושיגדל את להקתו באתר ייעודי תוספת מכסה של מאה אלף ביצים, בתנאי שאם מכסתו אינה מכסה חדשה שהוקצתה לפי תקנה 5, הוא שיווק כדין ביצים באחת מן השנים 2009, 2010, 2011 בכמות העלה על 92 אחוזים מהמכסה שנקבעה לו לאותה שנה.

קריאה: זה קשור לרפורמה.

אפרת ורד: אדוני היושב ראש, בתקנה 7, גם בשנה שעברה חלק מהתקנה אינה מתייחסת לרפורמה והשארנו אותה.

קריאה: אנחנו מבקשים להוריד אותה.

עמיר פרץ: אני מבקש, אם תהיה כאן הפרעה הכי קטנה, אני אוציא את כולם ורק חברי הכנסת יישארו.

עמיר פרץ: כל עוד נראה לכם שאנחנו מנהלים את העניין באופן סביר, אל תפריעו לנו.

עמיר פרץ: אם נראה לכם שזה לא כך, אז תתייחסו.

אפרת ורד: אני מבקשת להסביר והוועדה תחליט מה שתחליט.

אפרת ורד: לפני מספר שנים עודדנו שיווק כדין על ידי תוספת מכסה למי ששיווק כדין.

אפרת ורד: בשנה הקודמת עידוד השיווק כדין אוחד יחד עם סעיף רפורמה.

עמיר פרץ: חבל שתבזבזי את זמננו.

אפרת ורד: אדוני, בוועדה הורד הסעיף רפורמה ונשאר רק עידוד השיווק.

אפרת ורד: בשנה שעברה הושמט כל מה שנוגע לרפורמה ונשאר עידוד השיווק.

אפרת ורד: אפשר לעשות את זה גם השנה.

אפרת ורד: זה מה שאני מציעה, אבל אתם כמובן תקבלו החלטה כפי שתרצו.

עמיר פרץ: מה זאת אומרת עידוד השיווק?

ערן אטינגר: זה אומר שאם מישהו מגדל בלול שהוא בתנאי רישוי עסקים, הוא יוכל לקבל את התוספת הזאת בלי קשר לרפורמה.

לאה יוגב: סליחה, 3,000 משפחות לא מגדלות ברישוי עסקים.

ערן אטינגר: אז הם לא יקבלו.

לאה יוגב: אז זאת רפורמה.

יוסי ישי: בתקנה 7 יש שני סעיפים שונים.

יוסי ישי: תקנה 7(א) אומרת שמי שמקבל כתב אישור, דהיינו אישור לקבלת מענק לצורך ביצוע התאמת הממשק לדרישות הסביבה וכולי, יקבל תוספת של מאה אלף ביצים.

יוסי ישי: לזה הם מתנגדים.

יוסי ישי: הם לא רוצים רפורמה.

יוסי ישי: תקנת משנה (ב) מדברת על דבר אחר לגמרי.

יוסי ישי: אדם לא הגיש רפורמה, לא קיבל רפורמה, לא קיבל מענק ולא קיבל כלום אבל הוא אזרח ישראלי טוב והתאים את הממשק שלו לכל הדרישות הראויות כולל רישוי עסקים.

יוסי ישי: אנחנו רוצים להקל על האדם הזה ולתת לו תוספת של מאה אלף ביצים.

עמיר פרץ: מה הבעיה שלכם?

יעקב כהן: אדוני היושב ראש, יש לנו בעיה עם זה.

יעקב כהן: אנחנו רוצים לצאת לרפורמה ביחד .

עמיר פרץ: סעיף 7 מבוטל.

עמיר פרץ: אנחנו עוברים לסעיף 8.

עמיר פרץ: הם לא רוצים צ'ופרים, לא צריך.

עמיר פרץ: גם סעיף 8 הוא רפורמה?

עמיר פרץ: כן.

עמיר פרץ: נמשיך לסעיף 9.

עמיר פרץ: גם 9 זה רפורמה?

לאה יוגב: "לרבות אתר ייעודי" - זה גם רפורמה.

אפרת ורד: בתקנה 8 יש גם דברים שלא קשורים לרפורמה.

אפרת ורד: אדוני היושב ראש, אני מבינה את העלאת הדברים אבל אנחנו מפספסים דברים בדרך.

אפרת ורד: בתקנה 8 יש נושאים שלא נוגעים לרפורמה.

עמיר פרץ: מה בתקנה 8 לא נוגע לרפורמה?

אפרת ורד: תקנות משנה (ב), (ג) ו-(ד).

עמיר פרץ: תקריאי.

אפרת ורד: 8.

אפרת ורד: תוספת חד פעמית (ב) נוסף על המכסה לפי תקנה – את זה תצטרכו להתאים – ועדת המכסות תקבע לכל בעל מכסה שלא נקבעה לו מכסה חד פעמית מכוח תקנה 7(ב) לכללי 2011, תוספת חד פעמית לייצור ביצי מאכל לשיווק בשנת התכנון, בשיעור מהמכסה האישית שנקבעה לו, כמפורט בתוספת השנייה לצד גיל הלהקות שהוא מחזיק בשנת התכנון לפי מועד בקיעתן.

אפרת ורד: צריך לעשות כאן התאמה בפסקאות.

קריאה: כבוד היושב ראש, התקנה הזאת נמצאת בתקנות כבר עשר שנים.

עמיר פרץ: עם כל הכבוד, אף אחד לא מדבר.

עמיר פרץ: אני רוצה להבין.

עמיר פרץ: למה למישהו כאן מפריעה תקנה כזאת שנראה שאין לה שום סיכוי לפגוע באף אחד.

יעקב כהן: אדוני היושב ראש, התקנה הזאת קיימת ושיעשו לה סעיף בנפרד כי אז אנחנו מסכימים.

עמיר פרץ: יפה.

עמיר פרץ: בעד אישור תקנה 8(ב) – פה אחד תקנה 8(ב) אושרה

לאה יוגב: בתקנה 8(ב) יש טעות.

לאה יוגב: כתוב כאן 4, 5, 6 ו-7.

אפרת ורד: נכון, אנחנו נתקן בהתאמה.

עמיר פרץ: יתאימו את זה.

עמיר פרץ: תמשיכי.

אפרת ורד: (ג) בעל מכסה רשאי להודיע למועצה, בתוך שלושים ימים מיום פרסום תקנות אלה, כי הוא מוותר על תוספת המכסה לפי תקנת משנה (ב).

אפרת ורד: (ד) בעל מכה שנקבעה לו תוספת מכסה חד פעמית מכוח תקנה 7(ב) לכללי 2011, תוקטן המכסה שתיקבע לו לפי תקנה 4, בשיעור התוספת האמורה.

עמיר פרץ: את צריכה להתאים את כל המספרים.

אפרת ורד: כל המספרים יצטרכו לעבור התאמה.

איתי עצמון: שאלה לגבי תקנת משנה (ג), לגבי הוויתור.

איתי עצמון: האם אותם אנשים יודעים שיש להם אפשרות לוותר ומה משמעות הוויתור?

אורי צוק-בר: זה חוזר בכל שנה.

אורי צוק-בר: זה כדי להסדיר את הגידול הדו-שנתי מכיוון שהלהקה היא דו שנתית והיא לא מתחילה בדיוק ב-1 בינואר ומסתיימת ב-31 בדצמבר, להקה שהיא בחודש אחר, יש שנה אחת שהיא מייצרת קצת יותר מהמכסה ויש שנה אחת שהיא מייצרת קצת פחות.

עמיר פרץ: תודה רבה.

עמיר פרץ: אנחנו מצביעים על תקנה 8(ב), (ג) ו-(ד).

עמיר פרץ: בעד אישור תקנה 8(ב), (ג) ו-(ד) – פה אחד תקנה 8(ב), (ג) ו-(ד) אושרה

עמיר פרץ: ממשיכים בסעיף 9.

עמיר פרץ: יש למישהו בעיה עם סעיף 9?

יעקב כהן: יש שם סעיף שביקשנו לתקן.

יעקב כהן: יש מגדלים שקיבלו מכוח החלטות הממשלה הקודמות עליהן דיברנו מכסות בהתניות מסוימות.

יעקב כהן: עברו למעלה מעשר שנים ואותן התניות קיימות לגביהם.

יעקב כהן: מדובר במספר קטן מאוד של מגדלים שבסלנג שלנו, מה שמוכר למגדלים, יש להם כוכביות.

יעקב כהן: אנחנו מבקשים לבטל את המגבלה של הכוכביות ואני חושב שהמשרד לא מתנגד לזה.

עמיר פרץ: יוסי, מה זה אומר?

יוסי ישי: זה אומר שמגדלים שקיבלו מאותן שלוש החלטות ממשלה, יש להם חובה לגדל באותו ישוב בו נמצא המשק שלהם.

יוסי ישי: יש להם גם חובה לגור באותו ישוב כדי לקבל את חוק הגליל.

יוסי ישי: זה כתוב בחוק הגליל.

יוסי ישי: בכל מקרה, אם הם לא יגורו, הם לא יקבלו חוק גליל.

יוסי ישי: מה שמבקשים כאן זה שהם יוכלו לגדל גם בישוב אחר.

יוסי ישי: זאת אומרת, לגדל אצל מישהו אחר בישוב אחר.

עמיר פרץ: הם מסכימים?

עמיר פרץ: אתם עכשיו דוחפים לרפורמה.

יעקב כהן: כרגע הם לא יכולים לבנות לולים במקום הזה והם לא יכולים להתפרנס.

דוד אזולאי: היושב ראש שאל שאלה.

דוד אזולאי: אתם מסכימים?

יוסי ישי: אנחנו קבענו את הכלל הזה של הגידול באותו ישוב, על מנת לחזק את המטרות של אותן החלטות ממשלה של חיזוק הישובים.

יוסי ישי: חשבנו שאם הוא גם מגדל באותו ישוב, זה יותר מחזק את זה.

יעקב כהן: אנחנו חושבים שזה שולי.

עמיר פרץ: אתם מתנגדים לכל סעיף שיש בו סימנים של רפורמה.

יעקב כהן: זה לא קשור לרפורמה.

יעקב כהן: לאותם אנשים יש מכסה.

יעקב כהן: אנחנו מדברים עם המשרד כי אין לנו משרד אחר.

יעקב כהן: אנחנו ביקשנו לבטל את מגבלת הכוכביות ואני מבקש שמשרד החקלאות יסכים.

איתי עצמון: מה זאת מגבלת הכוכביות?

איתי עצמון: היא לא הקריאה את התקנה ואנחנו לא יודעים עדיין על מה מדובר.

יוסי ישי: איזה סעיף אתה קורא?

יעקב כהן: סעיף 9(ב).

דוד אזולאי: עוד לא הקריאו את הסעיף הזה.

יוסי ישי: ב-9(ב) יש כוכבית?

יוסי ישי: ב-9(ב) אין כוכבית.

יעקב כהן: יסביר.

עמיר פרץ: משרד החקלאות, אתה מבין מה הוא רוצה?

אורי צוק-בר: אני הסברתי.

אורי צוק-בר: ב-9(ב) כתוב שהוא ימשיך לייצר את מלוא מכסתו בישוב בו נמצא משקו.

אורי צוק-בר: ההסתייגות שיעקב מעלה היא שהוא רוצה לתת לאותו מגדל אפשרות לייצר את המכסה שלו לא רק בישוב שבו נמצא משקו אלא גם בישוב אחר, ואולי בכלל בקצה אחר של הארץ.

יעקב כהן: אני אנמק למה.

עמיר פרץ: לא.

עמיר פרץ: אנחנו לא מקבלים את דעתך.

דוד אזולאי: לממשלה יש מטרה לעודד את אותם ישובים.

עמיר פרץ: תקריאי את הסעיף.

אפרת ורד: 9.

אפרת ורד: מקום הגידול (א) לא ייצר בעל מכסה את מכסתו בלול שאינו מצוי במשקו.

אפרת ורד: לעניין זה, "משקו" – לרבות אתר ייעודי.

אפרת ורד: נוריד אתר ייעודי.

איתי עצמון: הסיפא נמחקת.

אפרת ורד: כן.

אפרת ורד: הסיפא נמחקת.

אפרת ורד: (ב) תקנת משנה (א) לא תחול על בעל מכסה שגידל כדין בשנת 2011 את מלוא מכסתו בלול של בעל מכסה אחר והוא ממשיך לייצרה בשנת התכנון באותו לול או בלול אחר שבתום שנת 2011 יוצרה בו כדין מכסה של יותר מעל מכסה אחד, ובלבד שאם הוקצתה לו מכסה בהתאם להחלטות הממשלה מספר 838 מיום כ"ג באייר התשנ"ו (12 במאי 1996), מספר 4829 מיום י"ד בשבט התשנ"ט (31 בינואר 1999) ומספר 1626 מיום י" באייר התש"ס (17 במאי 2000), הוא ימשיך לייצר את מלוא מכסתו בישוב שבו נמצא משקו.

אפרת ורד: האמור בפסקה זו יחול, בהתאמה ובשינויים המחויבים, גם ביחס לבעל מכסה שלא גידל את מכסתו בשנת 2011, ובלבד שהגידול האחרון שהוא או של מי שהוא חליפו היה כדין ומלוא מכסתו גודלה בלול שאינו מצוי במשקו.

ראובן שמואל: התקנה הזאת של הכוכביות מדברת על שישה-שבעה אנשים שקיבלו מכסות מהמדינה בשנת 2001-2002.

ראובן שמואל: היה מותר להם לגדל את המכסה שלהם בישוב.

ראובן שמואל: זה התנאי לקבלה, שהם גרים במגורי קבע בישוב ולא מעבירים את המכסות.

ראובן שמואל: כיוון שאי אפשר לבנות במושבים האלה לולים חדשים, שישה-שבעה אנשים אלה, לאפשר להם לתקופה מוגבלת לגדל את מכסתם מחוץ לישוב.

ראובן שמואל: על כך מדובר כאן.

עמיר פרץ: אי אפשר להכניס את זה.

ראובן שמואל: מדובר ביתומים ואלמנות ואתה יודע את זה טוב מאוד כי פנו אליך.

עמיר פרץ: יוסי, אני יכול להכניס בסעיף הזה שהוועדה המיוחדת במשרד החקלאות תוכל לאשר במקרים מיוחדים?

יעקב כהן: עלינו זה מקובל.

עמיר פרץ: מה יהיו הקריטריונים לשיקולים שלה?

עמיר פרץ: אי אפשר להסמיך ועדה בלי זה.

קריאה: כשידונו על הרפורמה, יפתרו את זה.

עמיר פרץ: לזה אני מסכים.

דוד אזולאי: זאת התשובה הנכונה.

יוסי ישי: התקנה נשארת כי היא למטרה ראויה.

עמיר פרץ: אנחנו בעד התקנה, אבל אני שואל.

עמיר פרץ: אני לא מכיר את המקרים האלה.

יוסי ישי: מאחר שמזכיר הארגון אמר שתוך חצי שנה הם ישתלבו ברפורמה, לכן חצי שנה זה לא הרבה זמן.

יוסי ישי: הבעיה תיפתר במסגרת ההסדרים ברפורמה.

יעקב כהן: אבל אתה יודע שלכפר יובל יבנו רק בעוד שלוש שנים ולזרעית בעוד חמש שנים.

יעקב כהן: יש אזור גידול אחד.

יעקב כהן: לאן יעברו 3,00 המגדלים?

יוסי ישי: בדיונים על הרפורמה זה ייפתר.

יעקב כהן: מולי, אתה אל תדבר נגד המגדלים.

עמיר פרץ: יעקב, אני שואל לגבי ועדת המכסות.

יוסי ישי: זה בעייתי.

יוסי ישי: אי אפשר לתת סמכות לאדם בלי לקבוע לו קריטריונים מאוד ברורים.

יוסי ישי: מאחר שהמטרה כאן היא ראויה, אנחנו נשאיר אותה.

יוסי ישי: אני מקבל את דברי יעקב שבעוד חצי שנה תהיה רפורמה ונטפל בזה במסגרת הרפורמה.

עמיר פרץ: בסדר.

עמיר פרץ: תוסיף כאן:

עמיר פרץ: ועדת המכסות תדון במקרים מיוחדים כדי לאפשר רק בסעיף הזה של לול שהוא בישוב סמוך.

עמיר פרץ: קיום המכסה הקיימת בישוב סמוך.

איתי עצמון: לא כל כך הבנתי.

איתי עצמון: כל מקרה לגופו?

עמיר פרץ: כן.

עמיר פרץ: הם מדברים על שישה-שבעה מקרים.

עמיר פרץ: ועדת המכסות תדון.

עמיר פרץ: במקרים חריגים ומיוחדים יוכלו לאשר ביצוע ייצור מחוץ לישוב.

עמיר פרץ: אין דיונים יותר.

עמיר פרץ: אנחנו מצביעים.

עמיר פרץ: בעד אישור תקנה 9(א) ו-(ב) – פה אחד תקנה 9(א) ו-(ב) אושרה תקנה 10.

יוסי גליקסמן: אדוני היושב ראש, בתחילת הישיבה העליתי נושא ואני מבקש להתייחס אליו.

יוסי גליקסמן: אמרתי שהיה סיכום לגבי תקנה 9 בשנה שעברה.

יוסי גליקסמן: יש כאן פרצה בתקנה שמבקשים לחסום אותה.

יוסי גליקסמן: הפרצה היא שאפשר להקים בלול גידול משותף קיים - למרות שאני בעד לול גידול משותף, אני עדיין מעלה את זה – הוא יכול להרחיב את הלול שלו, וזה מה שעשו בחלק מהמקרים, כאשר המכסה של ה-700 מגדלים לא משתנה.

יוסי גליקסמן: לכן ביקשנו להבהיר שהקיבולת תישאר.

יוסי גליקסמן: בסך הכול הכמות הכללית שבלול נשארת ולא ירחיבו.

יוסי ישי: אפרת, תשיבי.

עמיר פרץ: לא צריך להרחיב.

עמיר פרץ: אתם מקבלים את טענתו?

יוסי ישי: לא.

עמיר פרץ: שמעתי.

עמיר פרץ: אני לא רוצה לשמוע יותר.

עמיר פרץ: אנחנו מצביעים.

עמיר פרץ: בעד אישור תקנה 9 – פה אחד תקנה 9 אושרה

עמיר פרץ: הסעיף אושר.

עמיר פרץ: לא קיבלנו את הטענה שלך.

אפרת ורד: 10.

אפרת ורד: פנייה לקביעת מכסות אישיות (א) מי שזכאי למכסה אישית לפי תקנות 4 עד 8 – נעשה את ההתאמה – והוא לא קיבל על כך הודעה עד תום שלושים ימים מיום פרסום תקנות אלה, רשאי לפנות עד תום שישים ימים מיום הפרסום האמור לועדת המכסות בבקשה לקביעת מכסתו.

אפרת ורד: (ב) ועדת המכסות רשאית, מנימוקים מיוחדים שיירשמו, לדון בבקשות שהוגשו לה לאחר המועד האמור.

עמיר פרץ: יש הערות?

דוד אזולאי: אתם רק תשנו את תקנות 4 עד 8.

אפרת ורד: נכון.

אפרת ורד: אנחנו נעשה התאמות.

עמיר פרץ: אנחנו מצביעים.

עמיר פרץ: בעד אישור תקנה 10 – פה אחד תקנה 10 אושרה

אפרת ורד: 11.

אפרת ורד: מכסת עופות להטלה (א) המועצה תקבע לכל בעל מכסה, בתחילת שנת התכנון וכן מזמן לזמן במהלכה, מכסת עופות להטלה לייצור מכסתו, על פי מפתחות אחידים שתקבע, בשים לב לגיל הלהקה שהוא מחזיק ותקופת גידולה.

אפרת ורד: (ב) בעל מכסה לא יחזיק עופות להטלה בכמות העולה על מכסת העופות להטלה האחרונה שקבעה לו המועצה.

אפרת ורד: (ג) בעל מכסה שלפי קביעת המועצה מחזיק עופות להטלה בכמות עודפת של מכסת העופות להטלה שהיא קבעה לו או אדם שאינו בעל מכסה יעביר את הכמות העודפת או את כל העופות שהוא מחזיק, לפי העניין, לשחיטה, באופן שתורה המועצה.

איתי עצמון: אני מבקש שהמפתחות האחידים האלה יפורסמו באתר שלכם.

עמיר פרץ: אנחנו מצביעים.

עמיר פרץ: בעד אישור תקנה 11 – פה אחד תקנה 11 אושרה

אפרת ורד: 12.

אפרת ורד: גידול מטילות ופרגיות (א) המועצה תנפיק לכל בעל מכסה תעודת מגדל שתפורט בה מכסת העופות שנקבעה לו לייצור מכסתו.

אפרת ורד: (ב) קבלן מורשה וכל אדם אחר העוסק בשיווק אפרוחות להטלה לא ישווק אפרוחות אלא למגדל שהציג לפניו את תעודת המגדל שלו או למגדל פרגיות אשר הציג בפניו תעודות שמסרו לו המגדלים שבעבורם הוא יגדל את הפרגיות.

אפרת ורד: כמות האפרוחות שתשווק כאמור לא תעלה על הכמות הרשומה בתעודה או בתעודות שהוצגו לפני המשווק, לפי העניין.

אפרת ורד: (ג) לא יחזיק אדם מטילות אלא אם כן בידיו תעודת מגדל, ובהתאמה לכמות הרשומה בה.

אפרת ורד: (ד) לא יחזיק מגדל פרגיות, אלא אם כן הוא קיבל את האפרוחות שמהן גידל אותן מקבלן מורשה, בעל מדגרה או אדם אחר העוסק בשיווק אפרוחות להטלה, כנגד הצגתה של תעודת מגדל שמסר לו בעל מכסה, או באישור בכתב שמסרה לו המועצה, ובהתאם לכמויות הנקובות בתעודה או באישור כאמור.

אפרת ורד: (ה) לא ישווק אדם פרגיות אלא למגדל שהציג לפניו אישור של המועצה שהוצא סמוך לפני מועד השיווק, לפיו רשאי המגדל לקבל לרשותו פרגיות, ובהתאמה לכמות הרשומה באישור.

אפרת ורד: 13.

אפרת ורד: שמירת דינים אין בתקנות אלה כדי לגרוע מכוחו של כל דין אחר.

עמיר פרץ: יש הערות?

עמיר פרץ: אין הערות.

עמיר פרץ: אנחנו מצביעים.

עמיר פרץ: בעד אישור תקנה 12 ו-13 – פה אחד תקנות 12 ו-13 אושרו עכשיו אני חוזר לסעיף 5(א).

עמיר פרץ: איתי עצמון: התקנות כוללות גם תוספות, תוספת ראשונה ושנייה.

עמיר פרץ: בהמשך יש שתי תוספות שהן חלק מהתקנות והוועדה צריכה להגיד שהיא מעיינת בתוספות האלה.

עמיר פרץ: אין צורך לקרוא אותן אבל חברי הכנסת צריכים לומר שהם עיינו בהן.

עמיר פרץ: עיינו והכל בסדר.

לאה ורון: התוספת הראשונה והשנייה מאושרות?

עמיר פרץ: לאחר שעיינו בתוספות וקיבלנו את חוות דעתו של היועץ המשפטי לוועדה שאכן ערך בדיקה דקדקנית בתוספות וראה בהן ראויות, אנחנו מצביעים.

עמיר פרץ: בעד אישור התוספות – פה אחד התוספות אושרו

יעקב כהן: אדוני, הערה שחשובה להסכמות.

עמיר פרץ: אישרנו לכם הכול ואתה ממשיך להתווכח?

עמיר פרץ: אנחנו חוזרים לתקנה 5(א).

עמיר פרץ: אני מציע שלגבי תקנה (א), אנחנו נאשר את תקנה 5(א)(1) ו-(2) כלשונן ונוסיף 5(א)(3) שאומר שמכסת הביצים של העשרה מיליון כפי שנקבעה בשנת 2011, ימשיכו להקצותה בוועדת המכסות על פי התנאים שנקבעו ב-2011 עד תום המכסה ולא יותר מחצי שנה.

עמיר פרץ: בתום חצי שנה יתרת הביצים שתיוותר מתוך מכסת עשרת המיליון תצורף למכסה הרגילה על פי פסקה (1).

עמיר פרץ: אם יהיו בעיות משפטיות, תבואו אלינו, נעצור את הסעיף ונלך לחקיקה ראשית.

איתי עצמון: השאלה מה ייאמר כרגע.

עמיר פרץ: מה שאמרתי.

עמיר פרץ: הסעיף 5(א)(3) הוא סעיף מותנה.

איתי עצמון: יש כמה וכמה קריטריונים בכללים של 2011 ואני לא כל כך מבין למה אתה מכוון.

עמיר פרץ: ב-2011 היו עשרה מיליון שהוקצו לפי החלטות ממשלה לארבעת הישובים כפי שצוינו וכולי.

עמיר פרץ: אתם יודעים להגדיר את זה.

איתי עצמון: מדברים על ישובים בתוספת הראשונה.

עמיר פרץ: בדיוק.

לאה ורון: עורכת הדין לירון אדלר, זה מקובל עליכם?

לירון אדלר- מינקה: אני חושבת שיש בעיה עם זה שבחוק אומרים שהחלטות הממשלה בטלות והתקנות האלה בעצם ימשיכו את קיומן של החלטות הממשלה.

עמיר פרץ: לי אין בעיה.

עמיר פרץ: יש הבדל ביני לבין אחרים.

עמיר פרץ: היועצים המשפטיים קיימים כדי לפתור לי בעיה ולא כדי לייתר אותה.

עמיר פרץ: כולנו מסכימים שיש כאן חוסר הגינות במעמד של אותן ביצים.

עמיר פרץ: עשרת המיליון האלה היו צריכות מסיבות בירוקרטיות כאלה ואחרות.

עמיר פרץ: יכול להיות שהם אשמים ויכול להיות שאנחנו אשמים.

עמיר פרץ: נוצרה כאן בעיה של חוסר הגינות מסוימת אותה אנחנו רוצים לפתור.

עמיר פרץ: לא באנו עכשיו לחטוף משהו אלא באנו לקיים משהו שהיה קיים ונעצר בגין בעיה בירוקרטית.

לאה ורון: אדוני היושב ראש, אולי אפשר להציע לך שהמנכ"ל ואנשי המשרד יפעלו להבאת פתרון.

עמיר פרץ: אני מוכן שתקנה 5(א)(3) כפי שהגדרתי יהיה מותלה ל-48 שעות ובמשך הזמן הזה אנחנו ניתן זמן למשרד החקלאות ולמשרד המשפטים להביא לנו פתרון.

עמיר פרץ: יכול להיות שיבוא יוסי ישי ויאמר שהוא מוסמך והוא לא צריך אף אחד.

עמיר פרץ: תהיה החלטת ממשלה מיוחדת לגבי עשרת המיליון ואז נייתר את הסעיף הזה ולא נכניס אותו.

עמיר פרץ: אני נותן לכם 48 שעות, תביאו לי פתרון.

עמיר פרץ: כל התקנות מאושרות סופית פרט לסעיף 5(א)(3) כפי שהגדרתי אותו.

לאה ורון: אתם מאשרים את תקנה 5(א)(1) ו-(2).

עמיר פרץ: כן.

עמיר פרץ: ברור.

דוד אזולאי: רגע.

דוד אזולאי: 5(א)(1) ו-(2) כמו שכתוב, או על פי החלטה שהם יביאו את ההצעה שלהם בעוד יומיים.

לאה ורון: תוך 48 שעות.

לאה ורון: רבותיי, תאפשרו לחבר הכנסת אזולאי לדבר.

דוד אזולאי: אדוני המנכ"ל, אנחנו לא מאשרים כרגע את תקנה 5(א)(1) ו-(2).

עמיר פרץ: מאשרים.

דוד אזולאי: הוא מותנה ליומיים.

עמיר פרץ: לא.

עמיר פרץ: 5(א)(3), כפי שהגדרתי אותו.

יוסי ישי: היושב ראש ניסח את סעיף 5(א)(3) שהוא מתלה אותו ל-48 שעות.

עמיר פרץ: כדי שיביאו לי הצעה אחרת.

עמיר פרץ: אם לא, הוא נכלל בתקנות.

עמיר פרץ: אנחנו מאשרים אותו.

עמיר פרץ: אם הם יגידו לא חוקי, כל התקנות לא חוקיות.

עמיר פרץ: תודה רבה.

עמיר פרץ: חג חנוכה שמח לכם.